PTPTN-Binary University bantu pelajar B40, M40
Oleh IZZATUL ‘AIN AZMAN

11 Jun 2021, 4:52 pm
PETALING JAYA – Perbadanan Tabung Pendidikan Tinggi Nasional (PTPTN) dan Binary University telah menandatangani memorandum persefahaman (MoU) bagi meringankan beban kewangan pelajar ke arah memperkasa pendidikan tinggi negara.
Menerusi kerjasama itu, pelajar B40 dan M40 akan menerima subsidi yuran pengajian dan mendapat kemudahan pinjaman PTPTN apabila melanjutkan pengajian di universiti tersebut bagi kemasukan 2021/2022.
Subsidi yuran pengajian diberikan oleh Binary University melalui Geran Pendidikan Prihatin (GPP) MyBinary-PTPTN dengan peruntukan RM205 juta secara sekali beri (one-off).
Menurut Pengerusi PTPTN, Datuk Wan Saiful Wan Jan, subsidi yuran menerusi GPP MyBinary-PTPTN itu menunjukkan keprihatinan pihaknya dalam menyokong usaha kerajaan untuk meringankan beban rakyat yang terjejas akibat pandemik Covid-19.
“Saya harap para pelajar akan memohon untuk mendapatkan subsidi yuran ini.
“Peruntukan ini mencerminkan keprihatinan PTPTN dan Binary University dalam menyokong usaha kerajaan untuk meringankan beban rakyat yang terjejas akibat pandemik Covid-19,” katanya dalam satu kenyataan hari ini.

Dengan peruntukan di bawah GPP MyBinary-PTPTN, pelajar lepasan Sijil Pelajaran Malaysia (SPM) yang mengikuti pengajian foundation akan menikmati subsidi sebanyak RM54,600 bagi empat tahun pengajian termasuk peringkat ijazah sarjana muda.
Bagi lepasan Sijil Tinggi Persekolahan Malaysia (STPM) yang melanjutkan pengajian peringkat ijazah sarjana muda pula akan menikmati subsidi sebanyak RM40,950 bagi tiga tahun pengajian.
Sementara itu, Pengasas Binary University, Prof. Tan Sri Joseph Adaikalam berkata, pihaknya memberi beberapa kelebihan yang amat penting untuk keboleh pasaran graduan universiti yang menggunakan tiga ekosistem yang amat unik.
Katanya, semua pelajar Binary antaranya akan dilengkapkan dengan kemahiran industri spesifik untuk menjadi ‘industry specialist professionals’ (ISP) atau graduan ISP serta ciri keusahawanan.
Pelajar B40 dan M40 lepasan SPM yang berminat untuk memohon GPP MyBinary-PTPTN boleh layari laman web www.binary.edu.my/gpp. – K! ONLINE


Kerajaan komited biayai kemudahan, peruntukan berkaitan kesihatan
Oleh LUQMAN RIDHWAN MOHAMED NOR

11 Jun 2021, 4:32 pm
PETALING JAYA – Kerajaan terus komited membiayai pelbagai kemudahan dan peruntukan di bawah Ordinan Darurat bagi memastikan sistem penjagaan kesihatan negara kita dapat meneruskan fungsinya pada tahap yang optimum.
Perdana Menteri, Tan Sri Muhyiddin Yassin berkata, langkah-langkah seperti kerjasama antara Kementerian Kesihatan dan Kementerian Pengajian Tinggi (KPT) melalui Ordinan Darurat ini adalah penting.
“Ia penting untuk menentukan supaya sistem kesihatan kita tidak runtuh sewaktu situasi pandemik Covid-19,” katanya dalam satu kenyataan di laman Facebook hari ini.
Menurutnya, beliau berkesempatan melawat Hospital Pakar Kanak-Kanak (HPKK) Universiti Kebangsaan Malaysia (UKM) pagi tadi untuk melihat sendiri persiapan pihak HPKK sebelum mula menerima dan merawat pesakit Covid-19 pada minggu hadapan.
Ujarnya, pengoperasian HPKK UKM sebagai sebuah hospital Covid-19 adalah susulan penguatkuasaan Seksyen 3 dan Seksyen 4 Ordinan Darurat (Kuasa-Kuasa Perlu) 2021 yang telah ditandatangani pada 4 Jun 2021.
“Melalui kedua-dua seksyen ini, Kementerian Kesihatan boleh mengambil milikan sementara HPKK UKM dan lain-lain sumber termasuk sumber manusia bagi tujuan menangani pandemik Covid-19.

“Alhamdulillah dengan adanya HPKK UKM ini, KKM mempunyai fasiliti tambahan untuk menguruskan pesakit-pesakit Covid-19 yang kritikal dari kawasan sekitar Lembah Klang,” katanya.
Tambah Muhyiddin, beliau juga berkesempatan melihat proses pemberian vaksin di Pusat Pemberian Vaksin (PPV) pandu lalu di HPKK UKM yang dioperasikan secara bersama dengan kakitangan Hospital Canselor Tuanku Muhriz.
“Insya-Allah semoga usaha ini akan membantu untuk mempercepatkan proses pemberian vaksinasi dan seterusnya mencapai imuniti berkelompok yang disasarkan,” katanya. – K! ONLINE


Restoran di Maryland saji riang-riang bersalut coklat
Oleh KOSMO!

12 Jun 2021, 10:00 pm
BETHSEDA, MARYLAND – Sebuah restoran di Amerika Syarikat menyajikan menu serangga riang-riang bersalut coklat, lapor akhbar Hindustan times baru-baru ini.
Pemilik Chouquette Chocolates, Sarah Dwyer berkata, dia mula menyalut riang-riang jenis Brood X yang pertama kali dilihat sejak 2004 itu dengan coklat semenjak bulan lalu, dan menyifatkan menu itu sangat enak.
“Apabila anda menggabungkan coklat, kulit kayu manis dan rasa kekacang daripada riang-riang itu, ia seolah-olah anda sedang dalam musim percutian.
“Bayangkan anda berjalan di sebuah bandar besar dan terhidu bau orang sedang memanggang kacang dan juga kulit kayu manis, begitulah rasanya,” kata Dwyer.
Dwyer bersama pekerjanya akan mengumpulkan riang-riang yang diambil daripada pokok di belakang kedai mereka.
Dwyer menyifatkan gabungan rasa coklat, kulit kayu manis dan riang-riang itu sangat enak. – Nicole Graner
Riang-riang itu kemudian akan diletakkan dalam beg kertas dan dimasukkan ke dalam peti sejuk beku kerana suhu sejuk itu akan menidurkan serangga itu sehingga ia mati.

Dwyer kemudian akan merebus riang-riang tersebut, membersihkannya dan menggoreng serangga itu sehingga rangup  dan ditaburi dengan serbuk kayu manis sebelum disalut coklat.
Bagi Dwyer, inilah masanya untuk orang ramai membiasakan diri dengan satu lagi makanan berprotein yang padanya akan menjadi bertambah popular kelak.
“Sudah tidak banyak sumber protein yang tinggal dan saya rasa pada tahun 2038 nanti, orang ramai sudah tidak lagi teragak-agak untuk memakan serangga,” katanya.  -Agensi


Bayi tiga bulan cedera didakwa didera pengasuh
Oleh KHAIRUL MOHD. ALI

12 Jun 2021, 9:36 pm
ISKANDAR PUTERI – Seorang bayi lelaki berusia tiga bulan mengalami pendarahan pada bahagian otak dan kepala disyaki didera pengasuh di sebuah pangsapuri di Gelang Patah di sini.
Kejadian disedari ibu mangsa, Farah Akila Ibrahim, 31, pada pukul 9.30 malam, 22 Mei lalu selepas suaminya mengambil anak mereka dari rumah pengasuh.
Menurut Farah Akila, suaminya mendapati anak bongsu tiga beradik itu lemah 20 minit kemudian selepas mangsa bangun tidur.
“Keadaannya lembik, matanya memandang ke atas dan ke kanan seperti nyawa-nyawa ikan.
“Semasa menghantar anak ke rumah pengasuh dia sihat dan ceria,” katanya ketika dihubungi Kosmo! di sini hari ini.
Pasangan itu kemudian membawa bayi mereka ke sebuah hospital swasta untuk mendapatkan rawatan sebelum doktor mengesahkan terdapat pendarahan di kepala bayi tersebut.

Jelas Farah Akila, anaknya dirujuk ke Hospital Sultanah Aminah (HSA) dan menerima rawatan selama 11 hari di sana.
“Syukur anak saya tidak cedera parah cuma ada sedikit pendarahan pada otak dan kepala. Kini keadaannya sudah semakin baik, namun trauma,”katanya.
Farah Akila berkata, dia menghantar bayinya itu selepas habis berpantang ke rumah pengasuh yang berdekatan dengan restoran miliknya di kawasan sama pada awal Mac lalu.
Jelasnya, dia dan suaminya ada bertanyakan kepada pengasuh itu mengenai keadaan anaknya.
Susulan kejadian itu, Farah Akila membuat laporan di Balai Polis Bukit Indah, di sini pada 23 Mei lalu.
Sementara itu, Ketua Polis Daerah Iskandar Puteri, Asisten Komisioner Dzulkhairi Mukhtar mengesahkan kejadian itu dan memberitahu, kes masih dalam siasatan.-K! ONLINE


Perkhidmatan pengangkutan awam terus dibenarkan beroperasi
Oleh NUR SHARIEZA ISMAIL

12 Jun 2021, 8:16 pm
PUTRAJAYA – Semua perkhidmatan pengangkutan awam termasuk teksi dan e-hailing dibenarkan beroperasi sepanjang tempoh pelaksanaan Perintah Kawalan Pergerakan (PKP) 3.0 yang dilanjutkan sehingga 28 Jun depan namun perlu mengikut prosedur operasi standard (SOP) ketat yang ditetapkan Majlis Keselamatan Negara (MKN).
Menteri Pengangkutan, Datuk Seri Wee Ka Siong berkata, bagi memastikan kelancaran perjalanan, pemandu teksi diminta mendapatkan surat kebenaran beroperasi daripada Sistem Maklumat Industri Logistik (SMILE) di https://application.mot.gov.my.
“Pemandu e-hailing pula boleh mendapatkan salinan surat kebenaran kementerian yang telah diberikan kepada syarikat operasi (e-hailing operator) masing-masing,” katanya menerusi kenyataan akhbar di sini hari ini.
Beliau berkata,  setiap kenderaan penumpang pengangkutan awam teksi dan e-hailing dihadkan kepada dua iaitu seorang pemandu dan seorang penumpang termasuk kenderaan bersaiz besar seperti pacuan empat roda dan van.
Menurutnya, kebenaran diberikan untuk tiga orang termasuk pemandu bagi tujuan perubatan seperti janji temu hospital berserta surat pengesahan doktor atau vaksinasi yang disahkan melalui aplikasi MySejahtera dan tujuan kecemasan.
Bagaimanapun, kata Ka Siong, para pengguna pengangkutan awam ditegaskan perlu mendapatkan kebenaran rentas negeri atau rentas daerah daripada Polis Diraja Malaysia (PDRM) sekiranya menggunakan mana-mana mod pengangkutan awam bagi perjalanan berkaitan.

“Kesemua pemain industri yang telah mendapat kelulusan di bawah SMILE bertarikh sebelum 1 Jun boleh memuat turun semula surat pengesahan beroperasi di laman web sama tanpa perlu mendaftar semula,” katanya.
Jelas beliau, kementerian sekali lagi mengingatkan semua pihak termasuk para pemandu dan pengguna pengangkutan awam agar sentiasa mematuhi SOP termasuklah memakai pelitup separuh muka, menggunakan cecair pembasmi kuman dan mengamalkan penjarakan sosial serta mengimbas kod QR MySejahtera.-K! ONLINE


13 cedera kejadian tembakan di Texas
Oleh KOSMO!

12 Jun 2021, 8:32 pm
WASHINGTON – Sekurang-kurangnya  13 orang cedera  dalam insiden tembakan di pusat bandar  Austin, Texas, hari ini,  kata beberapa pegawai seperti laporan saluran berita CNN.
“Dua  daripada mangsa yang cedera berada dalam keadaan kritikal,” kata pemangku Ketua Polis Austin, Joseph Chacon pada satu sidang akhbar.
Enam orang dibawa ke hospital oleh Jabatan Polis Austin dan perkhidmatan kecemasan tempatan pula membawa empat mangsa lain, manakala tiga lagi mangsa pergi ke hospital secara sendiri.
“Sebuah hospital menerima 11 mangsa untuk dirawat sementara seorang mangsa dibawa ke hospital lain.
“Seorang lagi mangsa dirawat di wad kecemasan kerana mengalami luka akibat terkena tembakan,” kata Chacon.
Polis sedang meneliti rakaman kamera daripada pelbagai sumber termasuk sistem kamera litar tertutup (CCTV) awam dan premis perniagaan untuk mengenal pasti apa yang berlaku.

Pihak berkuasa tidak menolak penglibatan kumpulan penjenayah tetapi memberitahu motif kejadian tembakan itu masih belum jelas.
“Pasukan Bertindak Keganasan Bersama Biro Penyiasatan Persekutuan turut berada di tempat kejadian,” kata Chacon lagi. – Agensi


Bayi nama HTML tular di Filipina
Oleh KOSMO!

12 Jun 2021, 9:30 pm
BULACAN, FILIPINA – Seorang bayi yang baru dilahirkan menjadi perhatian netizen selepas ibu bapanya menamakannya sebagai Hypertext Markup Language (Bahasa Penanda Hiperteks) atau HTML, lapor portal Coconut semalam.
Bayi lelaki dengan nama penuh Hypertext Markup Language Rayo Pascual itu dilahirkan kelmarin di sebuah hospital di Bulacan.
Namanya itu dikatakan diinspirasikan daripada pekerjaan bapanya yang merupakan seorang pembangun laman web.
Bayi tersebut menjadi tular beberapa jam selepas ibu saudaranya memuat naik gambarnya di Facebook dengan menulis nama penuhnya.
Rata-rata netizen teruja dengan nama bayi itu sambil berseloroh menggunakan namanya.
“Bayi ini akan menggodam Pentagon (di Amerika Syarikat) apabila dia besar kelak. Begitulah namanya,” tulis seorang netizen.

“Apa khabar HTML? HTML awak apa?” tulis seorang lagi netizen. – AGENSI


Enam kawasan ditamatkan PKPD
12 Jun 2021, 8:01 pm
PETALING JAYA – Kerajaan hari ini mengumumkan penamatan Perintah Kawalan Pergerakan Diperketatkan (PKPD) di tiga kawasan di Pahang, dua kawasan di Sabah serta satu di Negeri Sembilan bermula hari ini dan esok.
Menteri Kanan (Keselamatan), Datuk Seri Ismail Sabri Yaakob berkata, kawasan yang ditamatkan PKPD di Pahang ialah, Kampung Baru Melayu Bentong, FELDA Jengka 24, Jerantut dan Ladang Chin Teck, Muadzam Shah, Rompin.
“Selain itu, dua kawasan di Sabah ialah FELDA Sahabat 40 (Kampung Kembara Sakti), Tungku, Lahad Datu serta Kampung Padawan, Papar; manakala satu di Negeri Sembilan di tiga kawasan perumahan Mukim Juasseh, Kuala Pilah.
“Kementerian Kesihatan (KKM) memaklumkan terdapat penurunan kes di kesemua kawasan tersebut dan kluster adalah terkawal manakala semua kes positif sudah dirawat,” katanya menerusi satu kenyataan hari ini.
Menurut Ismail Sabri, setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat KKM, kerajaan bersetuju menamatkan PKPD bagi kawasan-kawasan yang terlibat.
“Kerajaan bersetuju menamatkan PKPD di Kampung Baru Melayu Bentong dan FELDA Jengka 24, Jerantut, Pahang, hari ini pukul 11.59 malam.

“Kemudian, FELDA Sahabat 40 (Kampung Kembara Sakti), Tungku, Lahad Datu serta Kampung Padawan, Papar, Sabah; tiga kawasan perumahan Mukim Juasseh, Kuala Pilah, Negeri Sembilan; serta Ladang Chin Teck, Muadzam Shah, Romping, Pahang akan ditamatkan PKPD bermula esok pukul 11.59 malam,” ujarnya. – K! ONLINE


Peminat BTS Indonesia kumpul dana ujian Covid-19 untuk penghantar makanan
Oleh KOSMO!

12 Jun 2021, 9:08 pm
JAKARTA – Peminat kumpulan pop Korea Selatan (K-pop) BTS yang juga dikenali sebagai ARMY sedang mengumpul dana secara online bagi mendapatkan kit ujian pantas Covid-19 untuk digunakan oleh penghantar makanan demi mendapatkan menu BTS Meal daripada McDonald’s, lapor laman berita Coconuts.co semalam.
Hal ini kerana menu BTS Meal keluaran McDonald’s itu hanya boleh ditempah melalui sistem penghantaran makanan.
Inisiatif itu dibuat ARMY Team ID selepas mengambil kira tiada penjarakan fizikal di kebanyakan cawangan restoran makanan segera itu apabila penghantar makanan atau ojol terpaksa beratur untuk mendapatkan menu tersebut.
Inisiatif tersebut dilancarkan di platform Kitabisa sejak kelmarin dan telah berjaya mengumpul sebanyak 27.5 juta rupiah (RM7,942). Mereka menyasarkan untuk mengutip sehingga 50 juta rupiah (RM14,440).
Sebelum ini, sebanyak 20 buah restoran McDonalds di Indonesia terpaksa ditutup selepas Wakil Gabenor Daerah Khas Ibu Negeri (DKI) Jakarta, Ahmad Riza Patria berkata, tindakan tersebut terpaksa diambil memandangkan aktiviti berkumpul beramai-ramai adalah melanggar peraturan kesihatan pencegahan penularan wabak Covid-19.
“Disebabkan berlakunya aktiviti yang melibatkan orang ramai berkumpul, anggota keselamatan terpaksa mengambil tindakan menutup cawangan-cawangan McDonald’s tersebut.

“Ini kerana jika dibiarkan, ia dikhuatiri menyebabkan berlakunya penularan wabak Covid-19 atau munculnya kluster baharu,” ujarnya.
BTS Meal mengandungi sembilan biji nugget ayam McNuggets, sos cili manis dan cajun, kentang bersaiz medium dan juga air.
Edisi terhad itu juga dikatakan telah dipilih oleh ahli kumpulan BTS sendiri dan diinspirasikan daripada set sama di Korea Selatan. -Agensi


Switzerland hampa, Wales lega berkongsi mata
Oleh KOSMO!

12 Jun 2021, 11:23 pm
BAKU – Wales dan Switzerland terpaksa berpuas hati apabila berkongsi satu mata selepas seri 1-1 pada aksi Kumpulan A Euro 2020 yang berlangsung di Stadium Olimpik sebentar tadi.
Switzerland pastinya kecewa dengan keputusan tersebut memandangkan mereka dilihat pasukan yang lebih baik pada perlawanan itu apabila banyak melakukan asakan ke arah pintu gol lawan.
Bagaimanapun, mereka perlu menyalahkan diri sendiri apabila mensia-siakan banyak peluang menjaringkan gol menerusi ketumpulan jentera serangan yang diketuai Haris Seferovic.
Pada perlawanan itu, Switzerland dilihat pasukan lebih baik berbanding Wales apabila menguasai sebahagian besar permainan selain banyak menguji kecekapan penjaga gol lawan, Danny Ward.
Malah pada separuh masa pertama, skuad kendalian Vladimir Petkovic itu melakukan banyak percubaan berbahaya ke arah pintul gol Wales, namun dinafikan Ward selain percubaan gagal menemui sasaran.
Bersambung babak kedua, Switzerland tidak menunggu lama apabila penyerang, Breel Embolo meledak gol pembukaan selepas menanduk masuk sepakan penjuru Xherdan Shaqiri pada minit ke-49.

Wales yang tersentak dengan gol tersebut terus meningkatkan tempo permainan dan berjaya menyamakan kedudukan selepas tandukan menarik penyerang, Kieffer Moore pada minit ke-74 menggegar gawang lawan.
Switzerland juga hampir pasti untuk membawa pulang tiga mata, namun gol yang dijaringkan pemain gantian, Mario Gavranovic lima minit sebelum tamat permainan dibatalkan selepas Video Bantuan Pengadil (VAR) mendapati dia berada dalam kedudukan ofsaid.
Kedua-dua pasukan bagaimanapun terus melancarkan serangan pada lima minit masa tambahan yang diberikan, namun kedudukan 1-1 kekal hingga tamat perlawanan. – AGENSI


Malaysia tidak hipokrit terhadap PATI Rohingya
Oleh KOSMO!

12 Jun 2021, 9:49 pm
Oleh MUHAMMAD ADI PUTERA
PETALING JAYA – Malaysia sentiasa konsisten dalam memperjuangkan isu-isu kemanusiaan di peringkat antarabangsa sejak sekian lamanya terutamanya isu yang memerlukan pembelaan khususnya berkaitan penindasan dan ketidakadilan sosial.
Begitupun, peranan masyarakat Malaysia yang terkenal dengan keprihatinan juga menjadi faktor penting dalam mengangkat dan membela apa jua isu kemanusiaan yang berbangkit.
Pengembelingan usaha sebegini memberi banyak impak yang positif dan ia harus diteruskan. Malaysia dan masyarakatnya harus menjadi tauladan dalam mengangkat isu-isu kemanusiaan yang melangkaui batasan agama, bangsa dan negara.
Menyentuh isu Palestin dan Rohingya, tidak timbul soal negara bersikap hipokrit dan selektif dalam mengangkat nasib mereka yang tertindas kerana ia merupakan dua keadaan yang berbeza.
Palestin memperjuangkan kebebasan negaranya daripada cengkaman Zionis dan mereka tidak pernah menjadi ancaman kepada negara ini.

Sebaliknya, etnik Rohingya pula melarikan diri daripada penindasan kekejaman kerajaan junta Myanmar yang menyebabkan aliran pendatang asing tanpa izin (PATI) ke negara ketiga dalam skala besar dan berterusan sejak bertahun lalu.
Pencerobohan etnik Rohingya sudah pastinya memberi kesan apabila kebanjiran PATI di dalam negara sudah tidak dapat dikawal menyebabkan berlakunya masalah sosial yang ketara dan peningkatan kes-kes jenayah rentas sempadan.
Menurut Persatuan Majikan Malaysia, pada April 2020 terdapat lebih kurang 3.3 juta PATI berbanding 2.2 juta pekerja yang berdokumen.
Statistik ini amat mencemaskan lebih-lebih lagi lebih 200,000 PATI Rohingya tidak dapat dikesan. Pada awal tahun ini pula, kira-kira 281 PATI Rohingya dilaporkan telah melarikan diri dari Kem Perlindungan Sementara Lhokseumawe, Acheh yang terdiri daripada golongan wanita dan kanak-kanak, cuba menyusup masuk ke negara ini.
Lanjutan perkembangan terkini di Acheh Timur, seramai 81 PATI Rohingya yang terdampar di Pantai Kuala Simpang Ulim, Acheh Timur dipercayai turut berusaha untuk memasuki Malaysia.
Keadaan ini mendesak kerajaan Malaysia melalui pelbagai pendekatan bagi memperkukuhkan dan memperkasakan kawalan sempadan dari pencerobohan PATI.
National Task Force (NTF) yang diterajui ATM dengan penglibatan 18 agensi penguatkuasaan, ditubuhkan bagi mengekang dan membanteras aktiviti jenayah di persempadanan daratan, maritim dan udara.
Setakat 30 April 2021, sejumlah 13,480 PATI dan 1,026 tekong telah berjaya ditangkap melibatkan seramai 6,349 PATI Indonesia, 1,753 Myammar, China 922 dan selebihnya daripada pelbagai negara lain.
Tindakan penangkapan PATI dan tekong secara agresif telah memberi mesej jelas kepada sindiket penyeludupan manusia bahawa pintu sempadan negara sentiasa dikawal ketat bagi menghalang kebanjiran PATI terutamanya dalam situasi genting negara menangani pandemik COVID-19 ketika ini.
Isu keselamatan dan kedaulatan sentiasa menjadi keutamaan negara dan pasukan keselamatan menerusi NTF terus mendukung dan mempertingkatkan penguatkuasaan kawalan sempadan dari dicerobohi oleh anasir-anasir yang tidak diingini.
Dalam hal ini, pelbagai pihak tidak harus mempertikai tindakan kerajaan dalam menjamin kestabilan negara.
Yang nyata, peranan rakyat dalam mendukung usaha-usaha kerajaan dan pasukan keselamatan perlu dizahirkan dengan sepenuhnya agar negara terus mengecapi keamanan dan kemakmuran yang berkekalan.-K! ONLINE


Jiran gaduh sebab tanaman, parkir kenderaan
Oleh MOHAMAD NAUFAL MOHAMAD IDRIS

12 Jun 2021, 11:06 pm
SHAH ALAM – Gara-gara isu tanaman dan masalah meletakkan kenderaan menyebabkan sekumpulan jiran bergaduh dalam kejadian di sebuah taman perumahan di Seksyen 24 di sini semalam.
Kejadian yang berlaku kira-kira pukul 3 petang itu tular dalam video berdurasi 4 minit 4 saat menerusi aplikasi WhatsApp.
Ketua Polis Daerah Shah Alam, Asisten Komisioner Baharudin Mat Taib berkata, pihaknya telah menerima dua laporan berkaitan isu tersebut daripada kedua-dua belah pihak.
Katanya, hasil siasatan mendapati kejadian berpunca daripada isu tanaman serta masalah meletakkan kenderaan oleh kedua-dua jiran sehingga mencetuskan insiden pertengkaran dan pergaduhan.
“Kesemua yang terlibat telah dipanggil untuk dirakam percakapan dalam membantu siasatan.
“Kedua-dua belah pihak telah bersetuju untuk berdamai dan telah membuat penarikan semula terhadap laporan polis yang dibuat,” katanya dalam kenyataan hari ini.

Beliau menambah, bagaimanapun polis masih meneruskan siasatan secara adil dan saksama meskipun kedua dua pihak telah menarik semula laporan polis itu.
Kes disiasat dijalankan mengikut Seksyen 269, Seksyen 148 dan Seksyen 427 Kanun Keseksaan serta Peraturan 17 (1) Peraturan-Peraturan Pencegahan dan Pengawalan Penyakit Berjangkit (PPPB) (Langkah-Langkah Di Dalam Kawasan Tempatan Jangkitan) 2021.
“Kertas siasatan akan dirujuk ke pejabat Timbalan Pendakwa Raya dalam kadar segera untuk tindakan lanjut.
“Masyarakat dinasihatkan supaya tidak mengambil sebarang tindakan secara melulu dalam apa jua situasi yang boleh menyebabkan pelanggaran undang undang,” jelasnya. – K! ONLINE


Laluan tikus PKPD Kampung Kutan Tengah, Kampung Ketil ditutup
Oleh YATIMIN ABDULLAH

12 Jun 2021, 6:18 pm
TUMPAT – Polis sudah menutup semua laluan tikus di Kampung Kutan Tengah dan Kampung Ketil, Pengkalan Kubor di sini selepas dua lokaliti itu dikenakan Perintah Kawalan Pergerakan Diperketatkan (PKPD) bermula semalam.
Ketua Polis Daerah Tumpat, Superintendan Ab. Rashid Mat Daud berkata, sehubungan dengan itu, pihaknya akan meningkatkan kawalan menerusi rondaan dan pemantauan berterusan di kawasan yang dikenal pasti sebagai laluan tikus.
Menurutnya, meskipun laluan masuk telah ditutup menggunakan kawat berduri, namun rondaan tetap perlu dilakukan bagi memastikan tiada sebarang pergerakan berlaku.
“Kita mengambil serius perkara ini bagi memastikan rantaian jangkitan Covid-19 di kawasan itu berjaya diputuskan dengan sebaik mungkin.
“Saya akui tugasan di kedua-dua lokaliti ini agak mencabar kerana ia melibatkan ramai tenaga kerja bagi memastikan semuanya berjalan lancar,” katanya kepada pemberita di sini hari ini.
Terdahulu, Ab. Rashid turun padang meninjau gerak kerja dan tugasan anggota pasukan keselamatan di PKPD Kampung Kutan Tengah.

Terdahulu, kedua-dua lokaliti itu dikenakan PKPD bermula semalam sehingga 24 Jun ini selepas berlaku penularan jangkitan Covid-19 dalam kalangan penduduk di kawasan berkenaan.-K! ONLINE


13 kawasan dikenakan PKPD
12 Jun 2021, 7:10 pm
PETALING JAYA – Sebanyak 13 kawasan dikenakan Perintah Kawalan Pergerakan Diperketatkan (PKPD) bermula 14 hingga 27 Jun depan.
Menteri Kanan (Keselamatan), Datuk Seri Ismail Sabri Yaakob berkata, kawasan berkenaan ialah Kampung Lakai, Jelebu, Negeri Sembilan; Kampung Indah, Nabawan; Kampung Manggis, Kuala Penyu; Taman Kinabutan Ria serta Simpang Inderasabah, Tawau dan Kampung Baru (SFI), Sipitang di Sabah.
Menurut beliau terdapat lagi tujuh kawasan dikenakan PKPD iaitu lima di Kampung Raja, Cameron Highlands, Pahang, antaranya ialah, Sungai Ikan, Blue Valley, Taman Matahari Cerah, Taman Desa Corina serta Kampung Baru Kampung Raja manakala dua lagi di Kampung Tawadakan dan Kampung Kota Bungan, Kota Belud, Sabah.
“Setelah membuat penilaian risiko bersama pelbagai agensi dalam Jawatankuasa Teknikal PKP dan atas nasihat Kementerian Kesihatan (KKM), kerajaan bersetuju melaksanakan PKPD di semua kawasan terbabit berkuat kuasa bermula 14 hingga 27 Jun ini.
“Pelaksanaan PKPD ini untuk menyekat pergerakan dan penularan jangkitan Covid-19 dari kawasan berisiko tersebut,” katanya dalam satu kenyataan hari ini.
Jelasnya lagi, prosedur operasi standard (SOP) bagi kesemua PKPD adalah sama seperti yang diumumkan sebelum ini. Maklumat lanjut boleh diakses di laman web Majlis Keselamatan Negara di www.mkn.gov.my – K! ONLINE


Saya bukan mahu jadi popular – Radzi Jidin
Oleh SITI AMINAH MOHD YUSOF

12 Jun 2021, 7:35 pm
PETALING JAYA – Kementerian Pendidikan (KPM) menyifatkan tuduhan segelintir pihak bahawa keputusan Sijil Pelajaran Malaysia (SPM) telah dimanipulasi dan sengaja dibuat supaya menjadi lebih baik berbanding tahun-tahun sebelumnya sebagai tindakan yang amat tidak bertanggungjawab.
Menteri Kanan (Pendidikan), Datuk Dr. Radzi Jidin berkata, pihak yang mempertikaikan peningkatan pencapaian itu seolah-olah merasakan anak-anak murid yang telah gigih berusaha tidak berhak mendapat keputusan sedemikian selepas melalui satu tempoh yang cukup mencabar dalam sejarah pendidikan negara.
“Ada yang nakal mempolitikkan semua perkara dan menceritakan seolah-olah menteri mahu tunjuk hebat supaya keputusan tahun ini menjadi lebih bagus.
“Ingin saya jelaskan bila saya masuk dalam kementerian perkara pertama saya sebut ialah bahawa saya berada di kementerian bukan untuk jadi popular.
“Kerana tidak perlu jadi popular tetapi laksanakan perkara yang betul dan baik bagi memastikan sistem pendidikan terus dapat dipertingkatkan,” katanya pada program temubual Soal Rakyat Rakyat Khas: Cabaran SPM dalam Era Pandemik yang disiarkan secara langsung di TV3 dan laman Facebook KPM hari ini.
Beliau berkata, integriti Lembaga Peperiksaan (LP) sentiasa utuh, dihormati dan tidak wajar diragui dan matlamat pihaknya hanya mahu proses peperiksaan SPM yang melibatkan lebih 400,000 calon dan lebih 3,000 pusat peperiksaan berjalan lancar.

Radzi berkata, tidak pernah terlintas langung di fikirannya menyebut kepada LP bahawa beliau mahukan keputusan yang lebih baik dan menyifatkan perkara seumpama itu sebagai tidak masuk akal.
Katanya, banyak faktor yang boleh menyumbang kepada keputusan tersebut dan mereka yang mempertikaikan keputusan itu tidak melihat konteks yang lebih luas.
“Bila ramai mempertikaikan, ada guru bercerita bagaimana mereka bagai terasa hati seolah-olah apa yang dibuat dipandang rendah selain penglibatan ibu bapa banyak membantu anak-anak semasa mengulangkaji memberi semangat dan motivasi.
“Ada guru buat kelas tambahan, ada yang berhubung tanya khabar perkembangan murid seorang demi seorang ada yang buat kelas sampai malam dan ada guru yang buat modul sendiri, susun, hantar dan ambil semula untuk semakan selain kongsi cara buat pemarkahan,” ujarnya.
Beliau menegaskan tempoh calon SPM 2020 hadir ke sekolah semasa pandemik secara purata berjumlah 155 hari tidak termasuk semasa Proses Pengajaran dan Pembelajaran di Rumah (PdPR) berbanding takwim yang menetapkan 190 hari tempoh persekolahan.
Tambahnya, soal murid ketinggalan begitu jauh tidak sepatutnya timbul selain data kehadiran murid kelas peperiksaan mencapai 90 peratus apabila sekolah dibuka dan ada banyak negeri yang mencapai melebihi 95 peratus sekali gus mencerminkan semangat murid kembali belajar di sekolah secara bersemuka.
Dalam pada itu, beliau berkata, slip peperiksaan keputusan penuh SPM boleh dimuat turun bermula Isnin ini dan sijil rasmi SPM dijangka akan dikeluarkan selepas sebulan berbanding tempoh lima hingga enam bulan sebelum ini. – K! ONLINE


Harga siling minyak masak 5kg mungkin ditetapkan
Oleh MOHAMAD NAUFAL MOHAMAD IDRIS

12 Jun 2021, 5:32 pm
SABAK BERNAM – Kerajaan mungkin menetapkan harga siling minyak masak lima kilogram (5kg) berikutan peningkatan mendadak harga bahan tersebut minggu ini.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, keputusan tersebut bagaimanapun bergantung kepada hasil mesyuarat bersama dua kementerian lain pada Rabu depan.
Katanya, pihaknya juga akan membawa hasil perbincangan bersama syarikat pengeluar minyak masak 5kg yang telah dilakukan sebelum ini.
“Mesyuarat itu akan melibatkan Kementerian Perdagangan Dalam Negeri dan Hal Ehwal Pengguna (KPDNHEP), Kementerian Perusahaan Perladangan dan Komoditi (KPPK) dan Kementerian Kewangan.
“Selepas mesyuarat itu, kita akan buat keputusan sama ada untuk meletakkan harga siling terhadap minyak masak 5kg atau sebaliknya” katanya selepas melawat sebuah pasar raya di Jalan Lama Kuala Selangor, di sini hari ini.
Kosmo! sebelum ini melaporkan kerajaan tidak mengawal harga minyak masak lima kilogram walaupun harga minyak sawit mentah naik sehingga lebih RM4, 300 metrik tan.

KPDNHEP dalam satu entri laman rasmi Facebooknya memaklumkan, kerajaan hanya memberi subsidi kepada minyak masak dalam pek polibeg satu kilogram (1kg) dengan peniaga hanya dibenarkan menjualnya pada harga RM2.50 satu beg.
Dalam perkembangan berlainan, Rosol menegaskan minyak masak pek polibeg mencukupi di pasaran ketika ini.
“Orang ramai tidak perlu risau dan sekiranya mereka mengesyaki ada kedai menyorok minyak tersebut boleh terus membuat aduan rasmi di mana-mana media sosial dan laman rasmi KPDNHEP,” jelasnya. -K! ONLINE


Hanya penduduk Arab Saudi dibenar menunaikan haji tahun ini
Oleh KOSMO!

12 Jun 2021, 7:54 pm
RIYADH – Arab Saudi mengumumkan bahawa hanya warganegaranya  dan  mereka yang menetap di negara itu  dibenarkan untuk menunaikan ibadah haji tahun ini dengan jumlah jemaah terhad kepada 60,000 orang, lapor laman berita The National News.
Kementerian Haji dan Umrah dalam satu kenyataan yang dikeluarkan oleh agensi berita SPA  berkata,  keputusan tersebut dibuat selepas mengambil kira situasi global pandemik Covid-19 serta mutasi baharu virus tersebut.
Menurut kementerian itu, hanya mereka yang berusia 18 hingga 65 tahun, bebas penyakit kronik dan sudah menerima sekurang-kurangnya satu dos vaksin dalam tempoh 14 hari sebelum tarikh haji sahaja dibenarkan untuk menunaikan ibadah tersebut pada tahun ini.
Ibadah haji akan bermula pada 17 Julai ini.
Hampir 2.5 juta jemaah menunaikan ibadah haji pada tahun 2019 yang merupakan tahun terakhir sebelum bermulanya pandemik Covid-19.
Kementerian Kesihatan Arab Saudi berkata, perincian lengkap mengenai keperluan dan protokol kesihatan bagi mereka yang terlibat akan diumumkan hari ini.

Arab Saudi pada tahun lalu telah mengehadkan ibadah haji kepada kira-kira 1,000 penduduk.
Dua pertiga daripadanya adalah ekspatriat asing daripada 160 kewarganegaraan berbeza, manakala satu pertiga lagi adalah anggota keselamatan Arab Saudi serta kakitangan perubatan. -Agensi


Arab Saudi putuskan tidak benarkan jemaah haji luar negara
Oleh NOR IDAYU BOSRO

12 Jun 2021, 7:51 pm
PUTRAJAYA – Kerajaan Arab Saudi memutuskan ibadat haji bagi Musim Haji 1442H  dihadkan hanya untuk warganegara Saudi dan penduduk negara lain  yang telah berada dalam negara tersebut sahaja.
Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al-Bakri berkata, hal ini disebabkan situasi semasa pandemik Covid-19 yang membimbangkan di seluruh  dunia.
Beliau berkata, perkara itu dimaklumkan menerusi panggilan telefon daripada Timbalan Menteri Haji dan  Umrah Arab Saudi, Dr. Abdelfattah Sulaiman Mashat berkenaan keputusan Kerajaan Arab Saudi bagi  penglibatan jemaah haji daripada negara luar untuk Musim Haji 1442H.
“Makluman yang sama telah diterima oleh Menteri Luar Negeri, Datuk Seri Hishammudin Hussein daripada rakan sejawatnya,  Putera Faisal Farhan Al Saud.
“Kenyataan rasmi oleh  Kerajaan Arab Saudi juga telah dikeluarkan tepat pukul 6.10 petang sebentar tadi,” katanya dalam kenyataan hari ini.-K! ONLINE


Penganggur ditahan miliki syabu
Oleh ROSLIZA MOHAMED

12 Jun 2021, 5:21 pm
KOTA BHARU – Polis menahan seorang penganggur selepas memiliki dadah disyaki jenis syabu seberat 53.1 gram bernilai RM5,310 dalam serbuan di sebuah rumah di Kampung Terusan Limbat di sini semalam.
Suspek yang berusia 39 tahun itu ditahan sepasukan anggota Bahagian Siasatan Jenayah Narkotik, Ibu Pejabat Polis Daerah Kota Bharu pada pukul 4.15 petang.
Ketua Polis Daerah Kota Bharu, Asisten Komisioner Abdul Rahim Daud berkata, pemeriksaan awal pada badan suspek tidak menemui sebarang dadah bersamanya.
Katanya, bagaimanapun, pemeriksaan lanjut di dalam sebuah beg kecil milik lelaki itu telah membawa kepada penemuan dadah jenis syabu seberat 53.1 gram.
“Polis turut menyita sebuah kereta jenis Proton Wira milik suspek untuk tindakan lanjut. Berdasarkan semakan, suspek juga mempunyai lapan kesalahan rekod lampau berkait kes dadah.
“Ujian saringan air kencing mendapati lelaki itu positif dadah jenis methamphetamine. Polis kini sedang mengenal pasti sumber suspek memperoleh bekalan dadah itu,” katanya ketika dihubungi Kosmo! hari ini.

Menurut Abdul Rahim, kes disiasat mengikut Seksyen 39B Akta Dadah Berbahaya 1952 yang memperuntukkan hukuman mati mandatori. -K! ONLINE


Lelaki cedera, kereta rempuh kedai makan
Oleh ASLIZA MUSA

12 Jun 2021, 7:18 pm
TAPAH – Seorang lelaki cedera selepas kereta yang dipandunya melanggar sebuah kedai makan di Kilometer 68, Jalan Ipoh-Kuala Lumpur di Bidor semalam.
Ketua Polis Daerah Tapah, Superintendan Wan Azharuddin Wan Ismail berkata, dalam kejadian pukul 11.30 malam itu, pemandu kereta jenis BMW berusia 37 tahun turut melanggar tiang lampu jalan hingga patah.
Katanya, kemalangan dipercayai berlaku ekoran kereta dipandu mangsa hilang kawalan lalu terbabas semasa dalam perjalanan ke Tapah.
“Siasatan mendapati, kereta itu terbabas melanggar tiang lampu di tepi jalan sebelum terperosok ke dalam sebuah kedai makan di lokasi berkenaan.
“Semasa pegawai penyiasat tiba di lokasi, pemandu kereta tiada dan laporan hanya dibuat di Balai Polis Bidor pada pukul 12 tengah hari,” katanya di sini hari ini.
Menurutnya, mangsa hanya cedera ringan dan kes disiasat mengikut Peraturan 10 Kaedah-Kaedah Lalu lintas Jalan 1959.- K! ONLINE


50 peratus penguat kuasa KPDNHEP telah vaksinasi
Oleh MOHAMAD NAUFAL MOHAMAD IDRIS

12 Jun 2021, 7:25 pm
SABAK BERNAM- Kira-kira 50 peratus daripada 2,200 penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) telah menerima vaksin Covid-19 sehingga hari ini.
Timbalan Menterinya, Datuk Rosol Wahid berkata, suntikan vaksin tersebut memudahkan kerja mereka apabila berada di lapangan untuk melakukan pemeriksaan harian.
Katanya, pihaknya telah membuat permohonan kepada Kementerian Sains, Teknologi dan Inovasi (MOSTI) supaya mempercepatkan pemberian vaksin kepada penguat kuasa yang belum menerimanya.
“Kita memohon kepada Menteri bertanggungjawab (Khairy Jamaluddin) untuk memasukkan penguat kuasa kita dalam senarai petugas barisan hadapan.
“Setakat ini, kita ada seramai 2,200 penguat kuasa di seluruh negara. Keutamaan diberikan kepada mereka kerana mereka sering berdepan dengan orang awam,” katanya selepas meninjau sebuah pasar raya di Jalan Lama Kuala Selangor, di sini hari ini.
Turut hadir Pengarah Bahagian Penguat Kuasa KPDNHEP, Azman Adam. -K!ONLINE


Soal sambung darurat tidak harus timbul
Oleh MOHD. HUSNI MOHD. NOOR

12 Jun 2021, 6:38 pm
PUTRAJAYA – Kerajaan akan terus fokus kepada tindakan-tindakan khusus dan tepat bagi mencegah, memerangi serta mengurangkan risiko kadar kebolehjangkitan virus Covid-19 di negara ini jesteru persoalan sama ada darurat diteruskan atau sebaliknya tidak harus timbul sama sekali.
Itu penjejasan Menteri Di Jabatan Perdana Menteri (Parlimen dan Undang-Undang), Datuk Seri Takiyuddin Hassan menerusi kenyataan akhbar yang dikeluarkan hari ini.
“Proklamasi Darurat yang diisytiharkan pada 11 Januari lalu oleh Yang di-Pertuan Agong adalah selaras peruntukan Perlembagaan Persekutuan iaitu asas tanggungjawabnya untuk menangani wabak Covid-19.
“Adalah menjadi tanggungjawab Jemaah Menteri untuk terus menasihati Baginda selaku Ketua Utama Negara dalam membuat sesuatu keputusan mengenai kedudukan tempoh darurat,” katanya.
Ujarnya, tempoh darurat atau tidak kelak akan  mengambil kira semua keadaan semasa serta faktor berkaitan termasuk keselamatan orang ramai, aspek sosial dan ekonomi negara.
“Kerajaan memberi jaminan bahawa kesemua mekanisme yang wujud di dalam kerangka Perlembagaan Persekutuan serta undang-undang negara akan diikuti dalam membuat apa-apa keputusan mengenai darurat,” jelas beliau.

Sebelum ini, Ketua Pengarah Kesihatan Tan Sri Dr. Noor Hisham Abdullah dilaporkan berkata,  sekiranya Proklamasi Darurat yang kini berkuat kuasa diangkat, maka tiada apa-apa yang dapat menghalang sebarang Pilihan Raya Kecil dan Pilihan Raya Negeri yang sebelum ini tertangguh daripada diadakan.
Beliau turut dilaporkan berkata bahawa kini hanya Yang di-Pertuan Agong yang mempunyai budi bicara sama ada keadaan darurat yang dijadualkan akan berakhir pada 1 Ogos 2021 perlu diteruskan atau tidak.- K! ONLINE


Insiden pelanggan guna nama Allah diserang masih dalam siasatan
12 Jun 2021, 4:58 pm
PETALING JAYA – Polis mengesahkan masih melakukan siasatan lanjut berhubung pergaduhan melibatkan sensitiviti keagamaan antara penghantar makanan dan seorang pelanggan di Sungai Way, di sini semalam.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, setakat ini insiden itu masih dalam proses siasatan.
“Kita (polis) akan maklum sekiranya ada tangkapan baharu atau subjek (pelaku) yang kita kehendaki yang boleh membantu siasatan kes.
“Tangkapan (mereka) yang terlibat juga masih dalam tahanan reman. Mereka akan ditahan selama dua hari (sehingga esok) bagi membantu siasatan,” ujarnya ringkas kepada media hari ini.
Terdahulu, seramai enam lelaki warga tempatan terdiri daripada lima penghantar makanan dan seorang pelanggan ditahan selepas terlibat dalam satu pergaduhan melibatkan sensitiviti keagamaan di Sungai Way.
Kejadian dipercayai berlaku selepas seorang pelanggan telah menggunakan nama yang menyentuh sensitiviti umat Islam ketika membuat pesanan kepada penghantar makanan yang beragama Islam. – K! ONLINE


Surat, permit pergerakan sah sehingga 28 Jun
Oleh NOR IDAYU BOSRO

12 Jun 2021, 4:38 pm
PUTRAJAYA – Semua surat atau permit pergerakan yang diluluskan sebelum ini hingga 14 Jun ini masih diterima polis hingga tamat tempoh Perintah Kawalan Pergerakan (PKP) penuh pada 28 Jun depan.
Menteri Dalam Negeri, Datuk Seri Hamzah Zainuddin berkata, polis akan terus menerima surat atau permit pergerakan yang dikeluarkan oleh 12 kementerian dan agensi yang dipersetujui oleh Majlis Keselamatan Negara (MKN) bagi tujuan penyelarasan penguatkuasaan kawalan pergerakan di sekatan jalan raya (SJR).
“Tindakan tegas tanpa kompromi akan diambil terhadap mana-mana pihak yang didapati memalsukan surat atau permit pergerakan tersebut.
“Mereka yang didapati memberikan maklumat palsu kepada pihak berkuasa untuk mendapatkan surat atau permit kebenaran tersebut akan diambil tindakan tegas,” katanya dalam sidang akhbar secara maya di Facebook KDN hari ini.
Sementara itu, Hamzah memaklumkan, KDN mendapati terdapat peningkatan kes-kes penghinaan terhadap institusi diraja kebelakangan ini melalui media sosial.
“Tindakan tegas akan diambil kepada mana-mana pihak yang didapati mengeluarkan kenyataan-kenyataan yang boleh mengganggu-gugat ketenteraman awam mengikut lunas perundangan negara,” katanya. -K! ONLINE


Serang polis demi selamatkan suami warga Pakistan
12 Jun 2021, 4:13 pm
PETALING JAYA – Seorang wanita sanggup membuat provokasi terhadap polis demi menyelamatkan suaminya, yang juga warga Pakistan yang memiliki dokumen palsu ketika pemeriksaan polis di Jalan Persiaran Kewajipan, Subang Jaya, di sini Rabu lalu.
Ketua Polis Daerah Subang Jaya, Asisten Komisioner Abd. Khalid Othman berkata,  kejadian berlaku sekitar pukul 7.26 petang ketika polis membuat pemeriksaan terhadap dokumen lelaki asing itu.
“Polis meminta suspek menunjukkan dokumen pengenalan diri termasuk surat daripada Kementerian Perdagangan Antarabangsa dan Industri (MITI), bagaimanapun surat yang dikemukakan adalah palsu.
“Secara tiba-tiba wanita tersebut meluru ke arah polis lalu mengeluarkan kata-kata kesat dan merampas dokumen milik suaminya yang berada di tangan anggota polis.
“Dia turut mempersoalkan pemeriksaan yang dilakukan pihak polis terhadap suaminya itu termasuk cuba menyerang anggota itu,” ujarnya dalam kenyataan hari ini.
Ekoran kejadian itu, jelas beliau, pasangan suami isteri berusia 42 dan 33 tahun itu diberkas dan direman selama tiga hari bagi membantu siasatan.

Terdahulu, video berdurasi 1 minit 59 saat tular di laman sosial memaparkan wanita tempatan itu melakukan provokasi termasuk menyerang anggota polis yang bertugas. – K! ONLINE


Suami kejam direman 6 hari
Oleh MOHD SHARKAWI LONDING

12 Jun 2021, 4:16 pm
JOHOR BAHRU – Suspek utama yang disyaki terlibat dalam kejadian pukul hingga parah seorang pegawai wanita dalam kejadian 4 Mei lalu direman selama enam hari.
Ketua Polis Daerah Johor Bahru Selatan, Asisten Komisioner Mohd. Padzli Mohd. Zain berkata, lelaki berusia 38 tahun itu ditahan reman bermula hari ini sehingga 17 Jun depan.
Menurutnya, peniaga pakaian itu direman bagi membantu siasatan mengikut Seksyen 325 Kanun Keseksaan kerana sengaja mendatangkan kecederaan.
“Suspek ditahan semalam kira-kira pukul 11 pagi di tepi jalan kawasan Taman Bukit Angsana, Kuala Lumpur.
“Suspek direman selama enam hari bermula 12 Jun hingga 17 Jun 2021 bagi membantu siasatan mengikut Seksyen 325 Kanun Keseksaan,” katanya dalam satu kenyataan di sini hari ini.
Mohd. Padzli berkata, jika sabit kesalahan suspek boleh dihukum penjara sehingga 20 tahun dan denda atau sebat.

Kosmo! pada 17 Mei lalu melaporkan seorang kakitangan awam sebuah jabatan kerajaan di negeri Johor terpaksa bertarung nyawa di Unit Rawatan Rapi (ICU), Hospital Sultanah Aminah (HSA) di sini selepas dipercayai dibelasah suaminya sendiri dalam kejadian pada 4 Mei lalu.
Mangsa yang berusia 43 tahun yang sedang hamil empat minggu ketika kejadian dilaporkan kritikal apabila mengalami kecederaan parah dengan tengkorak kepalanya terpaksa dibuang akibat pendarahan selain rahang, tulang belakang serta rusuk retak dipercayai dipukul.
Kejadian dipercayai berlaku di sebuah pangsapuri di Larkin di sini.- K! ONLINE


Import lembu, kerbau dari Thailand digantung
Oleh MOHAMAD NAUFAL MOHAMAD IDRIS

12 Jun 2021, 5:11 pm
SABAK BERNAM – Kementerian Pertanian dan Industri Makanan telah menggantung pengimportan ternakan lembu dan kerbau daripada Thailand berkuatkuasa Isnin lalu.
Menterinya, Datuk Seri Dr. Ronald Kiandee berkata, penggantungan dibuat melalui Jabatan Perkhidmatan Veterinar ( JPV ) selepas haiwan bagi tujuan pembiakan dan penyembelihan dari Thailand didapati terjangkit Lumpy Skin Disease (LSD).
“Langkah ini bagi mencegah risiko kemasukan virus LSD menerusi pengimportan ternakan hidup.
“JPV akan terus mengaktifkan program survelan di lapangan menerusi pemeriksaan fizikal di semua ladang dan kandang ternakan di seluruh negara bagi mengesan ternakan terjangkit LSD,” katanya selepas melawat Pertubuhan Peladang Kawasan (PPK) Bernam Jaya, di sini.
Ronald memberitahu, tindakan pengawalan dan pencegahan LSD adalah melalui prosedur operasi standard (SOP) Kawalan Penyakit Berjangkit dan SOP Pengurusan Ternakan di Lapangan.
Beliau turut mengingatkan penternak untuk mempertingkatkan amalan peladangan yang baik dari aspek biosekuriti, kebersihan ladang, kawalan makhluk perosak, sumber air bersih dan sumber makanan daripada pengilang yang mempunyai pensijilan Good Manufacturing Practices (GMP).

“Ini bagi memastikan pengeluaran ruminan tidak terjejas dan menjamin kelestarian industri itu di negara ini.
“Selain itu, kepentingan adalah disebabkan Tahap Sara Diri (SSL) daging lembu masih berada pada sekitar 22.3 peratus dan negara masih bergantung kepada import bagi memenuhi keperluan pasaran tempatan,” jelasnya. -K! ONLINE


‘Hero lembik’ tetapi penonton suka – Shukri Yahaya
Oleh NUR EMIRA SAIZALI

12 Jun 2021, 5:07 pm
PETALING JAYA – “’Hero lembik tetapi ramai suka tengok drama ‘cintan-cintun’.”
Itu ayat yang terluncur di bibir aktor Shukri Yahaya ketika mengulas jolokan ‘hero lembik’ yang dilabelkan kepadanya, susulan sering menjayakan drama cinta dan air mata.
Jolokan tersebut dilemparkan ke mukanya ekoran watak Nazril Nazim yang sering menitiskan air mata sehingga digelar lelaki lemah menerusi drama Rindu Awak Separuh Nyawa (RASN).
Shukri atau nama sebenarnya Mohd. Shukri Yahaya, 33, bagaimanapun tidak pernah menganggap semua watak utama yang dipegangnya sebagai ‘hero lembik’.
“Agaknya perkara tersebut tercetus kerana saya sering berlakon dalam drama-drama berkisahkan cinta dan air mata.
“Sepatutnya tidaklah wujud label ‘hero lembik’ kerana watak-watak air mata dan drama genre sebegini muncul kerana banyak permintaan daripada penonton sendiri. Sambutan yang mereka berikan sangat hebat,” katanya kepada Kosmo! Online baru-baru ini.

Bercerita lanjut, permintaan syarikat produksi menerbitkan drama bergenre lain seperti aksi atau thriller juga sangat kurang ketika ini.
“Ramai yang suka dengan drama cinta berbanding cerita lawan-lawan,” tambahnya.
Berkongsi mengenai pelbagai mesej yang diterimanya mengenai RASN, dia tidak menyangka karya arahan Along Kamaludin itu ditonton segenap lapisan usia.
Mengakui gembira menerima banyak mesej positif daripada penonton, Shukri bersyukur kerana hasil kerjanya diterima ramai.
“Selain penonton yang berbeza lapisan umur, mereka juga hadir daripada negara lain seperti Indonesia, Australia. Terkejut dan lucu membaca semua komen mereka.
“Rata-rata mereka memberi komen terkesan dengan watak saya, ada yang marah dan puji. Pesan saya, jadilah penonton yang bijak menilai fantasi dan realiti,” ujarnya. – K! ONLINE


Cadang pasukan pemantau SOP libatkan agensi berkaitan
Oleh ZAKI SALLEH

12 Jun 2021, 4:54 pm
IPOH – Polis negeri ini dalam perancangan untuk mewujudkan sebuah Pasukan Pemantau Bersepadu Berpusat melibatkan pelbagai agensi berkaitan bagi memantau secara bersasar berkaitan pelanggaran prosedur operasi standard (SOP) yang sedang berkuatkuasa.
Ia menggabungkan Majlis Keselamatan Negara (MKN), Kementerian Kesihatan, Jabatan Sukarelawan Malaysia, Kementerian Perdagangan Antarabangsa dan Industri, Kementerian Perdagangan Dalam Negeri Dan Hal Ehwal Pengguna dan pihak berkuasa tempatan.
Ketua Polis Perak, Datuk Mior Faridalathrash Wahid berkata, penugasan itu nanti adalah berdasarkan aduan orang ramai yang diterima bagi memudahkan siasatan serta tindakan lanjut dilakukan agensi-agensi terlibat.
Menurut beliau, selain itu sebanyak 339 pasukan pemantau pematuhan SOP dianggotai polis telah digerakkan dengan kadar penugasan yang lebih kerap dan akan ditambah mengikut keperluan semasa termasuklah unit-unit rondaan sedia ada.
“Setakat ini juga Polis Perak telah mendirikan sebanyak 63 pos sekatan jalan raya (SJR) secara tetap di mana pertambahan SJR akan dibuat berdasarkan keperluan penugasan.
“SJR bergerak atau snap check akan dibuat mengikut keperluan semasa Ketua Polis Daerah dan Ketua Polis Balai terutamanya di lokasi jalan pintas atau lorong tikus,” katanya dalam satu kenyataan di sini hari ini.

Mior Faridalathrash memberitahu, sepanjang Jun ini iaitu sehingga semalam pula sebanyak 1,239 kompaun pelbagai kesalahan telah dikeluarkan polis dengan kesalahan paling tinggi ialah tidak memakai pelitup muka iaitu sebanyak 244 kompaun.
Katanya, kesalahan tersebut tidak sepatutnya dilakukan kerana ia adalah SOP yang wajib dipatuhi orang ramai.
“Secara keseluruhannya warga Perak mematuhi SOP mengekang Covid-19 apabila peratus pematuhan adalah tinggi iaitu sehingga 96 peratus,” kata beliau. – K! ONLINE


Nenek selamatkan cucu dipatuk ular tedung
Oleh YATIMIN ABDULLAH

12 Jun 2021, 4:04 pm
KUALA KRAI – Tindakan pantas seorang nenek yang sempat menarik tangan cucunya berjaya menyelamatkan kanak-kanak berusia empat tahun itu daripada dipatuk seekor ular tedung selar di Kampung Kuala Pertang di sini semalam.
Dalam kejadian pada pukul 6 petang itu, Muhammad Amsyar Muharam Mohd. Doli dipercayai selesai membuang air kecil berhampiran kawasan reban ayam sambil ditemani neneknya, Norizan Ibrahim, 56.
Ibu kanak-kanak itu, Siti Naimah Zul Adnan, 29, berkata, ketika kejadian, dia baru habis membersihkan kawasan belakang rumah ibunya yang terletak tidak jauh dari reban ayam itu.
Menurutnya, bagaimanapun, dia terkejut melihat seekor ular sepanjang 3.9 meter yang sudah berdiri tegak melepasi ketinggian anaknya dari arah belakang.
“Saya terus menjerit sebelum ibu terus menyelamatkan Muhammad Amsyar.
“Alhamdulillah, ibu tidak panik dan dia sempat menyelamatkan anak saya daripada dipatuk reptilia berbisa itu, katanya ketika dihubungi Kosmo! hari ini.

Siti Naimah memberitahu, dia kemudian terus menghubungi individu yang digelar Raja Ular Kuala Krai, Mohd. Hamdan Mahadi untuk mendapatkan bantuan. – K! ONLINE


Berbogel, bakar motosikal depan surau
Oleh MUHAMMAD ZIKRI

12 Jun 2021, 4:22 pm
PONTIAN – Penduduk di Taman Megah di sini terkejut dengan kejadian seorang lelaki disyaki kurang siuman membakar motosikal di hadapan surau taman perumahan berkenaan hari ini.
Dalam kejadian pada pukul 9.45 pagi itu, suspek yang berusia 38 tahun itu dikatakan menunggang motosikal dalam keadaan berbogel.
Menurut Pengerusi Surau Taman Megah, Abu Bakar Mohd. Basiran, lelaki itu kemudiannya memberhentikan motosikalnya di hadapan surau dan cuba untuk memasuki kawasan terbabit.
“Pintu pagar surau sentiasa berkunci sejak Perintah Kawalan Pergerakan (PKP) 3.0 dikuatkuasakan dan percubaan lelaki itu gagal sebelum dia berang dan bertindak membakar motosikalnya.
“Lelaki tersebut meninggalkan motosikal dan berjalan dalam keadaan berbogel kira-kira 500 meter dari lokasi surau dan berlegar-legar di kawasan premis perniagaan taman ini,” katanya ketika dihubungi di sini hari ini.
Sementara itu, Ketua Polis Daerah Pontian, Superintendan Mustafa Bakri Salleh berkata, pihaknya mengesahkan menerima laporan itu dan lelaki itu telah ditahan.

Katanya, suspek ditahan anggota polis dari Unit Rondaan Bermotorsikal (URB) setelah menerima aduan awam.
“Lelaki tersebut yang menghadapi masalah mental dan mempunyai sejarah rawatan telah diserahkan kepada abang kandungnya sebelum dihantar ke Hospital Pontian ( HP ) bagi mendapatkan rawatan,” katanya.-K! ONLINE


Warga emas Kampung Sahom terima vaksin
Oleh ZAKI SALLEH

12 Jun 2021, 4:28 pm
KAMPAR – Seramai 102 orang penduduk Kampung Sahom di sini yang terdiri daripada warga emas menyahut saranan kerajaan apabila selesai menerima suntikan dos pertama vaksin Covid-19 menerusi Program Outreach Daerah Kampar.
Ini merupakan inisiatif kerajaan negeri untuk mempercepatkan pemberian vaksin khususnya kepada masyarakt desa yang menyasarkan golongan warga emas.
Pengerusi Jawatankuasa Perumahan, Kerajaan Tempatan dan Pelancongan negeri Perak, Datuk Nolee Ashilin Mohammed Radzi berkata, program seterusnya akan dilaksanakan di Klinik Kesihatan Kota Bharu, Gopeng dalam masa dua minggu lalu.
Menurut beliau, di daerah itu ketika ini telah terdapat sebuah pusat pemberian vaksin (PPV) iaitu di Dewan Bandaran Kampar dengan kapasiti 500 dos suntikan vaksin sehari.
“Kita juga sedang menyediakan PPV kedua daerah Kampar iaitu di premis Akademi Kemahiran Kemas Gopeng yang akan beroperasi pada 1 Julai depan dengan pemberian 400 dos suntikan vaksin sehari.
“Selain itu, Kampar juga dalam perancangan untuk penyediaan perkhidmatan suntikan secara pandu lalu bagi pemberian vaksin di kampus Universiti Tunku Abdul Rahman,” katanya semasa hadir pada Program Outreach Daerah Kampar di Dewan Komuniti Sahom di sini hari ini.

Pada program vaksinasi ini kesemua penerima diberi suntikan vaksin jenis Pfizer.
Dalam pada itu kata Nolee Ashilin, pendaftaran dalam kalangan masyarakat Kampar sebagai penerima vaksin menerusi aplikasi MySejahtera sehingga kini adalah sederhana iaitu bawah 50 peratus dan beliau berharap jumlah itu dapat dipertingkatkan.
Katanya, ini kerana kerajaan negeri mensasarkan 80 peratus atau kira-kira 85,450 penduduk di daerah itu menerima vaksin.
“Masyarakat terutamanya penduduk pendalaman diminta membuat pendaftaran melalui MySejahtera segera dan tidak perlu bimbang kerana vaksin ini selamat,” ujarnya. – K! ONLINE


Penduduk kampung lain punca gelang pink tak cukup
Oleh ROSALWANI CHE SOH

12 Jun 2021, 1:58 pm
TUMPAT- Kehadiran penduduk dari dua kampung berdekatan untuk turut sama menjalani ujian saringan Covid-19 dalam kawasan Perintah Kawalan Pergerakan Diperketatkan (PKPD) Kampung Kutan Tengah di sini menyebabkan bekalan 990 gelang pink tidak mencukupi.
Perkara itu sekali gus mencetuskan kemarahan penduduk yang menghadiri pusat saringan Covid-19 di Sekolah Menengah Kebangsaan Kutan di sini semalam.
Pengarah Jabatan Kesihatan Negeri Kelantan (JKNK), Datuk Dr.Zaini Hussin berkata, pihaknya menyediakan kira-kira 1,000 utas gelang pink di pusat saringan itu sejak kelmarin memandangkan bilangan penduduk di situ dianggarkan seramai 990.
Katanya, bagaimanapun, keadaan menjadi tidak terkawal apabila penduduk di dua kampung lain iaitu Kampung Kutan Hilir dan Kutan Hulu turut hadir ke pusat tersebut untuk menjalani ujian saringan.
“Sehingga hari ini seramai 1,198 penduduk telah hadir membuat ujian saringan. Daripada jumlah itu, 208 daripadanya terdiri daripada dua kampung yang tidak terbabit dengan PKPD.
“JKNK mempunyai senarai nama penduduk lokaliti Kampung Kutan Tengah. Apabila ramai penduduk hadir, kami tetap menjalankan ujian saringan sehingga menyebabkan gelang pink tidak mencukupi,” katanya ketika dihubungi pemberita hari ini.

Zaini berkata, bagaimanapun, masalah itu telah diselesaikan dengan segera apabila JKNK telah menambahkan bilangan gelang kuarantin.
Katanya, beliau terkilan apabila ada pihak yang membuat hantaran menerusi laman sosial mendakwa JKNK tidak serius dalam menjalankan proses ujian saringan sehingga perkara itu terjadi. – K! ONLINE


Tempoh reman pegawai penyiasat rogol janda disambung
Oleh ROSLIZA MOHAMED

12 Jun 2021, 3:23 pm
KOTA BHARU – Tempoh reman terhadap seorang pegawai penyiasat polis berpangkat Inspektor yang dipercayai merogol janda di Ibu Pejabat Polis Daerah Kota Bharu di sini pada minggu lalu disambung tiga hari.
Perintah reman yang bermula hari ini hingga 14 Jun itu dikeluarkan oleh Penolong Pendaftar Mahkamah, Amni Johari di bilik reman Kompleks Mahkamah Kota Bharu di sini hari ini.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris ketika dihubungi berkata, lanjutan perintah reman itu dilakukan terhadap suspek bagi membolehkan siasatan dijalankan mengikut Seksyen 376 Kanun Keseksaan kerana merogol dan Seksyen 377C Kanun Keseksaan dan kesalahan melakukan seks luar tabii.
Akhbar Kosmo! sebelum ini melaporkan, pegawai cawangan narkotik yang berusia 29 tahun itu telah direman selama empat hari mulai 9 Jun hingga hari ini selepas disyaki memaksa seorang tahanan wanita melakukan seks oral sebelum merogolnya. – K! ONLINE


5,793 kes baharu direkod
Oleh SITI A'ISYAH SUKAIMI

12 Jun 2021, 3:34 pm
PUTRAJAYA – Sebanyak 5,793 kes baharu dilaporkan hari ini menjadikan jumlah kes positif Covid-19 mencecah 652,204 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 1,582 kes, diikuti oleh Negeri Sembilan sebanyak 618 kes dan Sarawak sebanyak 569 kes.
“Seterusnya, Kuala Lumpur (559 kes), Johor (504 kes), Sabah (378 kes), Kelantan (337 kes), Labuan (250 kes), Perak (218 kes), Pulau Pinang (198 kes), Melaka (178 kes), Kedah (171 kes) dan Pahang (121 kes).
“Terengganu pula mencatatkan sebanyak 82 kes, Putrajaya dengan 23 kes manakala, Perlis merekodkan lima kes baharu,” katanya pada ciapan Twitter di sini hari ini. -K!ONLINE


Dua lokaliti PKPD Tumpat dipasang kawat berduri
Oleh ROSALWANI CHE SOH

12 Jun 2021, 3:02 pm
TUMPAT – Sembilan lokasi di dua kawasan lokaliti Perintah Kawalan Pergerakan Diperketatkan (PKPD) di daerah ini telah dipasang kawat berduri bagi mengekang sebarang pergerakan keluar dan masuk penduduk.
Pemasangan kawat itu melibatkan lima lokasi termasuk di Kampung Kutan Tengah, Mukim Wakaf Bharu dan empat lagi di Kampung Ketil, Mukim Pengkalan Kubor yang dilaksanakan PKPD bermula semalam hingga 24 Jun ini.
Panglima 8 Briged, Brigedier Jeneral Abu Hasan Assha’ari Kamis @ Shaffiee berkata, pemasangan 45 gelung kawat duri itu dilakukan di laluan utama termasuk lorong tikus di dua lokaliti terbabit.
“Kita telah menempatkan dua pegawai dan 41 anggota 21 Rejimen Askar Melayu Diraja terbabit dalam tugasan pemasangan kawat semalam.
“Pemasangan kawat dijalankan bagi menyekat dan mengepung pergerakan penduduk di PKPD terbabit mengikut prosedur operasi standard (SOP) yang ditetapkan,” katanya ketika dihubungi Kosmo! hari ini.
Abu Hasan Assha’ari berkata, seramai 307 anggotanya terbabit dalam gerak kerja untuk tugasan Ops Penawar dalam membantu pihak polis Kelantan.

Katanya, gerak kerja itu melibatkan aspek kawalan dan rondaan keselamatan di kawasan berisiko tinggi yang diisytiharkan sebagai PKPD.
Tambahnya, pemantauan turut dijalankan bagi melihat pematuhan SOP sepanjang Perintah Kawalan Pergerakan (PKP) di enam lokasi Pusat Kuarantin dan Rawatan Covid-19 Berisiko Rendah (PKRC).  – K! ONLINE


Rakam momen disuntik vaksin, Fasha saran minta izin staf KKM
Oleh NUR EMIRA SAIZALI

12 Jun 2021, 2:13 pm
PETALING JAYA – Aktres popular Fasha Sandha menyarankan orang ramai yang ingin merakam komen ketika disuntik vaksin meminta kebenaran daripada kakitangan Kementerian Kesihatan Malaysia terlebih dahulu.
Perkara tersebut dicadangkan pemilik nama lengkap Nur Fasha Sandha Hassan,37, selepas terdapat segelintir netizen mempersoalkan bagaimana dia dibenarkan membuat rakaman video ketika disuntik.
Pertikaian tersebut dibangkitkan beberapa pengguna Instagram selepas pelakon drama Scammer itu memuat naik sebuah video dalam Instagramnya ketika menerima suntikan vaksin dos pertama AstraZeneca semalam.
DALAM ruangan komen, Fasha menyarankan orang ramai meminta kebenaran staf KKM sebelum membuat rakaman video.
“Kenapa orang biasa tidak boleh mengambil gambar tetapi artis boleh pula. Kadangkala petugas barisan hadapan ini memanglah, payah hendak cakap,” komen seorang netizen dalam ruangan komen hantaran tersebut.
Menjawab persoalan ramai, isteri kepada aktor Aidil Aziz itu menjelaskan, dia telah meminta izin terlebih dahulu daripada petugas KKM untuk merakam momen tersebut.
Bahkan, Fasha juga memberitahu tujuan dia merakam dan memuat naik video tersebut sebagai cara untuk menyebarkan kesedaran kepada orang ramai mengenai kepentingan mengambil vaksin.

“Tadi saya lihat ramai yang merakam video dan gambar, saya minta izin dan mereka benarkan. Cuba cik minta kebenaran baik-baik.
“Lagi pula, tujuan ambil gambar ini bukan hanya untuk kenangan tetapi juga sebagai memberi kesedaran pada mereka utk jangan takut pada vaksin,” balas Fasha.
Hasil tinjauan Kosmo! Online, ibu kepada tiga orang cahaya mata itu bukanlah selebriti tanah air pertama yang berkongsi foto ketika disuntik vaksin.
Sebelum ini, ramai lagi selebriti, termasuklah Mira Filzah, Elfira Loy, Aaron Aziz dan Aedil Ashraf yang pernah memuat naik foto ketika menerima suntikan vaksin dos pertama baru-baru ini. – K! ONLINE


Harga minyak masak naik, bimbang harga makanan naik
Oleh NOOR HASLIZA NUSI

12 Jun 2021, 2:25 pm
GEORGE TOWN – Persatuan Pengguna Pulau Pinang (CAP) menyuarakan kebimbangan sekiranya kenaikan harga minyak masak botol 5 kilogram (kg) yang berlaku ketika ini dijadikan alasan oleh peniaga makanan untuk menaikkan harga.
Presidennya, Mohideen Abdul Kader berkata, pihaknya khuatir sekiranya tidak dikawal ia akan membebankan pengguna yang sedang berdepan masalah getir ekoran pandemik Covid-19.
Menurutnya, tinjuan CAP di beberapa pasar raya besar dan kedai runcit di sini mendapati berlaku kenaikan sehingga RM5 sebotol yang menjadikan harganya mencecah RM34.50.
“Dalam keadaan sebegini, pengguna sangat terbeban dengan kos sara hidup termasuk kehilangan pendapatan ekoran wabak tersebut.
“Minyak masak adalah barangan keperluan harian dan CAP meminta Kementerian Perdagangan Dalam Negeri dan Hal Ehwal Pengguna (KPDNHEP) serta Kementerian Pertanian dan Industri Makanan mencari kaedah agar kenaikan harga minyak masak itu tidak berulang,” katanya kepada Kosmo! Online hari ini.-K! ONLINE


700 penduduk Kampung Ketil jalani ujian saringan
Oleh ROSLIZA MOHAMED

12 Jun 2021, 2:39 pm
TUMPAT – Seramai 700 orang daripada 1,357 penduduk di Kampung Ketil, Pengkalan Kubor di sini yang dikenakan Perintah Kawalan Pergerakan Diperketatkan (PKPD) bermula semalam telah menjalani ujian saringan Covid-19.
Ahli Dewan Undangan Negeri (ADUN) Pengkalan Kubor, Wan Roslan Wan Hamat berkata, beliau menjangkakan baki penduduk di kawasan itu akan menjalankan ujian saringan Sekolah Kebangsaan (SK) Pengkalan Kubor 1 di sini pada hari ini.
“Saya berharap semua penduduk di kawasan PKPD itu hadir menjalani ujian hari ini. Jika ada yang masih berdegil, kita akan menyerahkan perkara ini kepada pihak berkuasa.
“Setakat ini, saya dapati penduduk memberi kerjasama yang baik apabila mereka pergi ke pusat saringan di SK Pengkalan Kubor 1 bermula Khamis lalu,” katanya.
Beliau berkata kepada pemberita selepas menyerahkan sebanyak 600 bungkusan makanan keperluan asas kepada penduduk di Kampung Ketil di sini hari ini.
Penyerahan makanan itu mampu bertahan dalam tempoh tiga hari dan bantuan akan dijalankan sepanjang PKPD dengan kerjasama Jabatan Kebajikan Masyarakat (JKM) dan badan bukan kerajaan (NGO). – K! ONLINE


Guna dron pantau aktiviti pencemaran
Oleh ZAKI SALLEH

12 Jun 2021, 3:51 pm
IPOH – Walaupun situasi pematuhan Perintah Kawalan Pergerakan (PKP) ketika ini menyaksikan sebahagian sektor industri ditutup, namun tugas penguatkuasaan terhadap kelestarian alam sekitar tetap dijalankan bagi mengelak berlakunya pencemaran.
Penguat kuasa Jabatan Alam Sekitar (JAS) negeri Perak misalnya telah menjalankan pemantauan pencemaran melalui udara dengan menggunakan dron di sekitar kawasan Jelapang semalam bagi memastikan tidak berlaku aktiviti pencemaran.
JAS Perak dalam satu kenyataan memberitahu, lokasi tumpuan pemantauan termasuklah Kawasan Perindustrian FTZ Jelapang dan premis industri berhampiran.
Menurut kenyataan tersebut, hasil pemerhatian udara mendapati tiada aktiviti premis yang mencurigakan kerana terdapat premis yang tidak dibenarkan beroperasi sepanjang tempoh PKP berkuatkuasa.
“Selain pemantauan dron, penguat kuasa JAS negeri Perak juga telah menjalankan rondaan penguatkuasaan terhadap premis industri yang dibenarkan beroperasi dalam tempoh PKP di sekitar Kawasan Perindustrian Bercham.
“Rondaan penguatkuasaan ditumpukan kepada industri berasaskan getah dan premis industri lain yang berisiko mencemarkan alam sekitar daripada segi air, udara dan buangan terjadual,” ujar kenyataan tersebut. – K! ONLINE


Akauntan terpedaya menang wang daripada Shopee
Oleh NOR AINNA HAMZAH

12 Jun 2021, 1:54 pm
SEREMBAN – Seorang akauntan kini berhadapan kebimbangan risiko kerugian apabila sebanyak RM104,000 wang bagi dua kad kreditnya berstatus ‘floating’ selepas terpedaya dengan penipuan Peraduan Menang Wang daripada penyamar “Shopee”.
Ketua Jabatan Siasatan Jenayah Komersial (JSJK) Negeri Sembilan, Superintenden Aibee Ab. Ghani berkata, kira-kira pukul 2 petang semalam, ketika mangsa berusia 39 tahun berada di Seremban mangsa telah menerima pesanan di media sosial Facebook daripada Irene Wee.
Menurutnya, penyamar kemudiannya memberikan nombor telefonnya 019-9109136 dan memaklumkan bahawa mangsa telah menang wang sebanyak 1150SGD.
“Penyamar telah bertanya mangsa sama ada mempunyai kad kredit dan meminta nombor kad kredit mangsa serta butiran kad bagi urusan menerima wang tersebut.
“Mangsa telah memberi nombor dan butiran kad kredit HSBC dan Standard Chartered kepada penyamar dan mangsa telah diarahkan untuk menghantar mesej kata laluan sekali guna (OTP) kepada penyamar berkenaan,” katanya dalam satu kenyataan, di sini hari ini.
Aibee berkata, mangsa mendapati terdapat transaksi sebanyak RM7,000 melalui kad kredit HSBC milik mangsa bagi urusan pembelian di Shopee.

Menurutnya, penyamar telah melakukan beberapa transaksi pembelian di Shopee menggunakan kad kredit milik mangsa sehingga mencapai RM70,000 untuk HSBC dan RM34000 bagi kad kredit Standard Chartered.
“Hari ini, kira-kira pukul 10.36 pagi, mangsa telah cuba menghubungi penyamar berkenaan tetapi tidak berjaya dan menyedari dia telah menjadi mangsa penipuan lalu membuat laporkan polis.
“Mangsa telah menghubungi pihak bank berkaitan kes ini dan dimaklumkan kesemua transaksi tersebut masih ‘floating’ dan pihak bank masih tidak dapat mengeluarkan penyata bagi transaksi tersebut kerana ianya masih dalam status ‘floating’ serta kesemua transaksi tersebut adalah untuk urusan Shopee.
Aibee berkata, jumlah kerugian sebenar mangsa masih belum pasti kerana bank memaklumkan bahawa kesemua transaksi masih ‘floating’ dan juga terdapat transaksi yang tidak berjaya kerana melebihi had limit transaksi harian pengadu.
Menurutnya, kes berkenaan disiasat di bawah Seksyen 420 Kanun Keseksaan. – K! ONLINE


411 mesin lombong bitcoin dirampas
Oleh SAFINA RAMLI

12 Jun 2021, 2:46 pm
GEORGE TOWN – Polis merampas 411 mesin bagi aktiviti melombong matawang digital, bitcoin bernilai RM180,000 dalam tujuh serbuan di sekitar daerah Timur Laut dan Barat Daya di sini semalam.
Ketua Polis Daerah Timur Laut, Asisten Komisioner Soffian Santong berkata, operasi bermula kira-kira pukul 12.30 tengah hari itu membabitkan tiga rumah kedai di Jelutong dengan rampasan 200 unit mesin bitcoin bernilai RM80,000.
Katanya, susulan serbuan yang menahan empat lelaki berusia 20 hingga 35 tahun itu, polis dan wakil syarikat Tenaga Nasional Berhad (TNB) membuat empat lagi serbuan di rumah kedai di sekitar bandar raya ini dan Bayan Lepas.
Menurutnya, pada operasi berakhir pukul 3 pagi itu, polis turut merampas 211 buah mesin perlombongan bitcoin di empat premis berkenaan.
“Siasatan awal mendapati kesemua premis itu dijadikan sebagai tempat melombong bitcoin dengan menggunakan bekalan elektrik secara haram sehingga menyebabkan kerugian kepada TNB kira-kira RM420,000 untuk tempoh dua bulan.
“Hasil soal siasat terhadap empat suspek, mereka mengaku diambil bekerja sebagai pembersih premis sejak dua bulan lalu dengan gaji sebanyak RM3,000 sebulan daripada seorang majikan,” katanya kepada pemberita hari ini.

Dalam pada itu, katanya, pemeriksaan TNB mendapati kabel elektrik di semua premis berkenaan telah diubahsuai dan bertujuan untuk mencuri bekalan elektrik.
Kes berkenaan disiasat mengikut Seksyen 379 dan Seksyen 427 Kanun Keseksaan kerana melakukan khianat penyambungan elektrik serta Seksyen 37 Akta Bekalan Letrik 1990 kerana menggunakan bekalan elektrik secara haram. – K! ONLINE


PTPTN tawar hadiah bernilai hampir RM240,000
Oleh SITI AMINAH MOHD YUSOF

12 Jun 2021, 1:36 pm
PETALING JAYA – Perbadanan Tabung Pendidikan Tinggi Nasional (PTPTN) melancarkan kempen Stay Safe & Win SSPN-i 2021 dengan tawaran hadiah lumayan bernilai hampir RM240,000 kepada 39 pemenang sebagai tanda penghargaan untuk pendeposit yang setia membuat simpanan di PTPTN.
Ketua Eksekutif PTPTN, Ahmad Dasuki Abdul Majid berkata, kempen itu terbuka kepada pendeposit SSPN-i yang membuka akaun dan membuat penambahan deposit sepanjang tempoh promosi bermula 1 Jun lalu sehingga 30 September 2021 melibatkan tiga kategori cabutan iaitu Platinum, Gold dan Silver.
“Pelanggan hanya perlu membuka akaun atau membuat penambahan deposit minimum RM200 dalam tempoh promosi dan mengekalkannya selama tiga bulan selepas tamat tempoh promosi bermula 1 Oktober sehingga 31 Disember 2021.
“Pendeposit layak mendapat satu cabutan bagi setiap simpanan bernilai RM50 dan penyertaan adalah secara automatik,” katanya dalam ucapan pelancaran kempen tersebut melalui laman Facebook rasmi PTPTN di sini hari ini.
Beliau berkata, hadiah utama berupa kereta Proton X50 ditawarkan untuk kategori Platinum manakala sebuah kereta Perodua Myvi 1.5cc bagi Kategori Gold dan sebuah motosikal Yamaha Y15zr khas buat pemenang Kategori Silver.
Tidak ketinggalan pemenang tempat kedua, ketiga dan saguhati bakal menerima hadiah seperti barang kemas, komputer riba dan wang tunai.

Katanya, pendeposit yang memiliki akaun SSPN-i turut menikmati pelbagai keistimewaan seperti pelepasan taksiran cukai sehingga RM8,000, dividen yang kompetitif, perlindungan takaful ringgit ke ringgit serta pemberian geran sepadan percuma sehingga RM10,000 kepada yang layak.
“Pelancaran kempen ini adalah usaha PTPTN agar rakyat Malaysia sentiasa mengutamakan simpanan demi masa depan serta mengamalkan penjagaan kesihatan diri dan keluarga dalam menghadapi cabaran Covid-19.
“Menerusi amalan Kekal di Rumah, Kekal Selamat kita masih dapat menyemarakkan budaya menabung dengan membuat simpanan secara online yang lebih mudah, cepat dan selamat,” ujarnya. -K! ONLINE


Subsidi RM8 bilion tampung kenaikan bahan api, minyak masak
Oleh MOHD. HUSNI MOHD. NOOR

12 Jun 2021, 1:48 pm
PUTRAJAYA – Kerajaan dijangka menyediakan peruntukan subsidi sehingga RM8 bilion tahun ini bagi mengekalkan harga bahan api dan minyak masak di negara ini.
Menteri Kewangan, Tengku Datuk Seri Zafrul Tengku Abdul Aziz berkata, subsidi itu adalah bagi membantu mengurangkan kesan kenaikan harga komoditi di peringkat global ke atas kos sara hidup rakyat.
Beliau berkata, kerajaan sudah menyediakan peruntukan subsidi sekitar RM3.78 bilion pada tahun ini bagi namun ia terpaksa dinaikkan sehingga RM8 bilion berdasarkan harga pasaran global semasa bahan api dan minyak masak.
“Hari ini, kerajaan tetap meneruskan dasar pengekalan harga petrol RON95 dan diesel masing-masing pada harga RM2.05 seliter dan RM2.15 seliter sejak 10 Februari lalu.
“Malah, kerajaan juga mengekalkan harga gas petroleum cecair (LPG) pada harga RM1.90 sekilogram sejak Jun 2015 dan minyak masak bersubsidi pada harga RM2.50 bagi pek sekilogram sejak tahun 1997,” katanya menerusi kenyataan akhbar hari ini.
Katanya, sebelum ini, kerajaan memperuntukkan RM6.32 bilion bagi subsidi bahan api dan minyak masak berkenaan pada tahun 2019 dan RM2.16 bilion pada tahun lalu.

Tengku Zafrul berkata, kerajaan bersedia menanggung perbelanjaan subsidi yang lebih tinggi ini bagi memelihara kesejahteraan rakyat dan kelangsungan perniagaan, terutamanya peniaga-peniaga kecil.
“Kementerian Kewangan ingin mengulangi bahawa kerajaan akan terus membantu  rakyat melalui pelbagai langkah,” katanya. -K! ONLINE


Ganjaran lumayan bakal menanti pemain England
Oleh KOSMO!

12 Jun 2021, 1:15 pm
LONDON – Para pemain England dijanjikan bonus sebanyak £12 juta (RM70.02 juta) untuk dikongsikan sekiranya mereka berjaya membawa pulang kejuaraan Euro 2020.
Mengikut perjanjian pinjaman yang dibuat oleh Persatuan Bola Sepak England (FA England) dengan Bank of England sebanyak £175 juta (RM1.02 bilion) sebelum ini, mereka dilarang untuk memberi apa-apa bonus atau dividen sehingga selesai membayar segala hutang yang ditanggung.
Ini bermakna, sekiranya skuad The Three Lion berjaya merangkul kejuaraan pada saingan edisi kali ini, mereka hanya akan menerima bonus berkenaan paling awal pada September nanti.
Hadiah wang tunai berkenaan adalah yang paling tinggi dijanjikan kepada para pemain England yang menyertai kejohanan utama selepas Kesatuan Bola Sepak Eropah meningkatkan wang kemenangan keseluruhan yang bernilai £393 juta (RM2.29 bilion), peningkatan sebanyak 24 peratus berbanding yang ditawarkan pada 2016 lalu.
Peningkatan wang kemenangan itu bergantung kepada perjalanan pasukan di mana mereka mampu meraih sehingga £30 juta (RM175.05 juta) jika berjaya meraih kemenangan dalam setiap perlawanan peringkat kumpulan.
Kesemua 24 pasukan yang layak bertanding pada aksi Euro 2020 kali ini menerima wang tunai sebanyak £8.5 juta (RM49.60 juta) .

Mengikut peraturan dan perjanjian yang dibuat oleh FA England, mereka akan mendapat 60 peratus daripada wang kemenangan, manakala selebihnya akan dikongsikan oleh kesemua pemain dalam bentuk bonus.
Sekiranya England berjaya muncul juara, ia bermakna kesemua 26 pemain yang berada dalam skuad England bakal menerima bonus sebanyak £461,000 (RM2.68 juta) dan ia lebih sekali ganda berbanding £217,000 (RM1.26 juta) yang diterima mereka ketika berjaya mara ke separuh akhir Piala Dunia 2018 lalu.
Para pemain juga bakal menerima £2,000 (RM11,670) sebagai bayaran setiap perlawanan.
Selain itu, para pemain England yang diturunkan juga bakal menerima bayaran penampilan yang dianggarkan melebihi £10,000 (RM58,350). – AGENSI


Tukang rumah rugi RM1,400, terpedaya jualan iPhone 12 RM350
Oleh KHAIRULMIZAN YAHYA

12 Jun 2021, 1:40 pm
KUANTAN – Tertarik dengan iklan jualan telefon pintar iPhone 12 pada harga RM350, seorang tukang rumah berusia 55 tahun mengalami kerugian RM1,400 apabila terpedaya dengan sindiket penipuan berkenaan.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, mangsa melihat iklan terbabit di laman Facebook ketika berada di rumahnya di Jerantut, pada pukul 9 pagi semalam.
“Mangsa terus menghantar mesej ke nombor telefon yang dipaparkan dalam iklan itu dengan menyatakan minat untuk membeli telefon terbabit sebelum dia diberikan satu nombor akaun untuk tujuan pembayaran.
“Pada hari sama kira-kira pukul 12.45 tengah hari mangsa telah membuat pembayaran harga telefon berkenaan melalui mesin deposit tunai (CDM) di Bank CIMB Jerantut,” katanya dalam kenyataan di sini hari ini.
Tambahnya, pada pukul 3 petang hari yang sama mangsa menerima panggilan daripada nombor telefon sama dan diminta untuk membuat pembayaran sebanyak RM1,050.
Katanya, bayaran terbabit kononnya sebagai bayaran pengaktifan kad ahli iPhone, pengambilan nombor ‘tracking’ dan insuran telefon yang mana mangsa dijanjikan dipulangkan kembali wang berkenaan.

“Mangsa sekali lagi membuat pembayaran ke akaun sama seperti yang diminta melalui CDM bank sama pada pukul 3.35 petang.
“Kemudian mangsa mula curiga dan berasa tertipu apabila dia sekali lagi diminta untuk membuat pembayaran atas pelbagai alasan oleh pihak berkenaan sebelum membuat laporan polis berhubung kejadian itu,”ujarnya. – K! ONLINE


Switzerland anggap Bale ancaman utama
Oleh KOSMO!

12 Jun 2021, 12:45 pm
BAKU, Azerbaijan – Pemain pertahanan Switzerland, Ricardo Rodriguez menggesa rakan-rakan sepasukannya agar tidak memberikan ruang kosong kepada bintang Wales, Gareth Bale.
Rodriguez merasakan Bale mampu menghukum Switzerland jika tidak dikawal ketat dalam aksi Kumpulan A Euro 2020 di Stadium Olimpik Baku malam ini.
Bek kiri Torino itu percaya peluang Switzerland untuk memenangi aksi tersebut lebih cerah sekiranya berjaya merosakkan perancangan Wales yang mengharapkan kemampuan Bale di bahagian serangan.
“Tidak diragui dia (Bale) seorang pemain yang sangat hebat dan berpengalaman luas tetapi kami satu pasukan mampu mengekang pergerakannya.
“Kami akan ‘merantainya’ dengan ketat tanpa memberikan ruang-ruang kosong kepada Bale. Jika tidak, kami yang akan berdepan masalah,” kata Rodriguez.
Dalam masa sama, saingan Euro kali ini adalah platform terbaik buat Rodriguez, 28, memperlihatkan kemampuannya dengan memikat hati banyak kelab untuk mendapatkan khidmatnya musim depan.

Rodriguez pernah dianggap salah seorang pemain pertahanan kiri terbaik dunia sebelum kemerosotan prestasi menyaksikan dia sekadar beraksi dengan Torino yang bergelut dalam kelompok bawahan Serie A di Itali.
“Saya enggan memikirkan mengenai masa depan. Jika kami mengharungi Euro kali ini dengan cemerlang, saya percaya banyak pasukan akan melihat aksi kamu, namun fokus sekarang lebih kepada Switzerland,” jelasnya. – AGENSI


Ikan lumba-lumba 250kg mati terdampar
Oleh DIYANATUL ATIQAH ZAKARYA

12 Jun 2021, 12:33 pm
MELAKA – Seekor ikan lumba-lumba putih atau nama saintifiknya Sousa Chinensis seberat 250 kilogram ditemui mati terdampar dengan kesan kecederaan di kepala di Pantai Puteri, di sini semalam.
Pengarah Jabatan Perikanan negeri, Mohd. Fauzi Solehon berkata, pihaknya menerima panggilan berhubung kejadian daripada Ketua Jaringan Nelayan Pantai Rombang, Azmi Leman kira-kira pukul 4.30 petang.
“Sebaik sahaja menerima laporan, seramai enam pegawai daripada Jabatan Perikanan Melaka telah bergerak ke lokasi untuk memeriksa dan menyiasat serta menguruskan bangkai ikan lumba-lumba tersebut.
“Dalam pemeriksaan, kita menjumpai kesan kecederaan di kepalanya yang dipercayai menjadi punca kematian,” katanya ketika dihubungi di sini, hari ini.
Mengulas lanjut, beliau memberitahu, kesan kecederaan itu berkemungkinan berpunca akibat tersangkut pada jaring nelayan.
“Selat Melaka merupakan laluan populasi Ikan lumba-lumba ini. Mamalia laut ini boleh dilihat dan berada sehingga lima batu nautika secara berkumpulan antara lima hingga 20 ekor dari pantai.

“Jangka hayat ikan ini sehingga 30 tahun bergantung kepada spesis. Namun, ikan sepanjang 2.55 meter ini mungkin mati disebabkan kecederaan kerana tersangkut pada jaring nelayan,” katanya.
Tambahnya, ikan lumba-lumba merupakan spesies terancam dan dilindungi dibawah Akta Perikanan 1985 di mana ia tidak boleh ditangkap dan diganggu. – K! ONLINE


4,227,554 individu terima dos kedua vaksin
Oleh MUHD AFIQ AL-HAFIZ MAT YUSOF

12 Jun 2021, 12:38 pm
PETALING JAYA – Seramai 4,227,554 individu di negara ini telah lengkap menerima dos kedua vaksin Covid-19 setakat pukul 11.59 malam tadi.
Jawatankuasa Khas Jaminan Akses Bekalan Vaksin Covid-19 dalam kenyataan melalui laman Twitter berkata, jumlah individu yang menerima suntikan dos pertama ialah 2,929,736 manakala penerima dos kedua ialah sebanyak 1,297,818.
“Selangor mendahului jumlah individu yang telah melengkapkan pengambilan vaksin dengan 170,855 diikuti Sarawak (133,516), Kuala Lumpur (122,564), Perak (121,740) dan Johor (118,317).
“Sementara bagi jumlah individu yang telah menerima vaksin bagi dos pertama ialah Kuala Lumpur (505,498) diikuti Selangor (438,103), Sarawak (276,166), Johor (271,268) dan Perak (227,120),” katanya.
Orang ramai juga dinasihatkan untuk mendaftar vaksinasi di vaksincovid.gov.my/panduan. – K! ONLINE.


Lelaki lemas selepas terjatuh ketika menangkul ikan
Oleh SHAMSUL KAMAL AMARUDIN

12 Jun 2021, 12:16 pm
LUMUT – Seorang lelaki ditemui lemas selepas terjatuh dari sampannya ketika sedang menangkap ikan di perairan Pulau Pangkor pagi tadi.
Dalam kejadian pada pukul 9.10 pagi itu, mangsa berusia 35 tahun dikatakan sedang menangkap ikan secara menangkul sebelum terjatuh ke dasar laut tidak jauh dari Terminal Jeti Pulau Pangkor.
Jurucakap Bilik Gerakan Jabatan Bomba dan Penyelamat Perak berkata, kejadian itu disedari oleh penduduk yang berada di jeti berhampiran sebelum memaklumkan kepada Balai Bomba dan Penyelamat (BBP) Pulau Pangkor yang terletak tidak jauh dari situ.
“BBP Pulau Pangkor menghantar dua anggota penyelam bagi menyelamatkan mangsa dengan melakukan penyelaman secara bergilir-gilir.
“Selepas melakukan operasi antara lima hingga 10 minit, anggota penyelam berjaya menemui mangsa pada kedalaman kira-kira tiga meter di dasar laut,” katanya ketika dihubungi di sini hari ini.
Mangsa dipercayai masih bernyawa ketika diselamatkan lantas dibawa terus ke jeti Jabatan Laut untuk diberi bantuan pernafasan (CPR), bagaimana pun usaha tersebut tidak berjaya apabila dia disahkan meninggal dunia.

Mayat mangsa kemudian diserahkan kepada pihak polis untuk tindakan lanjut Manakalaoperasi tersebut yang diketuai oleh Pegawai Bomba Shah Al Haffiz Mohd. Redzuan tamat pada pukul 9.53 pagi. – K! ONLINE


Jurugambar, penganjur majlis kahwin dikompaun
Oleh MOHD SYALMIZI HAMID

12 Jun 2021, 1:18 pm
SEBERANG PERAI – Penganjur dan jurugambar sebuah majlis perkahwinan di sebuah rumah di Butterworth di sini masing-masing dikompaun RM2,000 selepas didapati melanggar prosedur operasi standar (SOP) Perintah Kawalan Pergerakan (PKP) semalam.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pada pemeriksaan kira-kira pukul 1 tengah hari itu, pihaknya mendapati seramai 20 orang berkumpul di dalam rumah berkenaan.
Menurutnya, majlis tersebut membabitkan 19 ahli keluarga dan seorang jurugambar berusia 16 hingga 50 tahun bagi meraikan perkahwinan anak lelaki penganjur.
“Oleh kerana penganjuran sebarang majlis tidak dibenarkan ketika ini, penganjur dan jurugambar masing-masing dikompaun RM2,000.
“Kita terkilan kerana masih ada individu yang gagal mematuhi SOP dan sikap mementingkan diri sendiri tanpa menghiraukan situasi semasa,” katanya kepada pemberita hari ini.
Dalam perkembangan berbeza, Noorzainy berkata, pihaknya mengeluarkan 41 kompaun semalam dengan kesalahan merentas negeri dan daerah paling tinggi membabitkan sembilan individu. – K! ONLINE


Jong-un ugut bunuh peminat K-pop
Oleh KOSMO!

12 Jun 2021, 12:23 pm
PYONGYANG – Pemimpin utama Korea Utara, Kim Jong-un menggelar budaya pop Korea Selatan (K-pop) ibarat barah yang merosakkan fesyen rambut rakyat  Korea Utara dan mengugut untuk membunuh peminat K-pop, lapor akhbar The Sun semalam.
Jong-un bimbang muzik, filem dan rancangan televisyen dari Korea Selatan yang  diseludup masuk ke negara itu akan mempengaruhi anak muda Korea Utara dan memberi pengaruh buruk kepada rejim pemerintahannya.
Budaya di Korea Utara adalah ditentukan oleh pemerintah negara itu,  namun anak mudanya dikatakan secara sembunyi telah menikmati muzik K-pop yang diseludup dari sempadan.
Jong-un berkata,  budaya K-pop telah merosakkan pakaian, gaya rambut, ucapan dan tingkah laku penduduk di negaranya, lapor akhbar New York Times.
Pada Disember tahun lalu, negara komunis itu memperkenalkan undang-undang baharu bahawa sesiapa yang menonton atau memiliki bahan hiburan dari Korea Selatan akan dihantar ke kem buruh selama 15 tahun.
Sesiapa yang menyeludup masuk bahan hiburan seperti muzik, rancangan televisyen atau filem daripada negara seberang itu pula boleh dikenakan hukuman mati.

Undang-undang baharu itu dibuat selepas Jong-un menuduh pengaruh luar akan merosakkan rejim pemerintahannya.
Menurut laporan, Jong-un memberi amaran bahawa perubahan serius melibatkan ideologi dan keadaan mental dalam kalangan generasi muda di negara itu sedang berlaku.
“Kita harus berhati-hati dengan sedikit pun tanda-tanda gaya hidup kapitalis dan berjuang untuk menyingkirkannya,” tulis akhbar rasmi Jawatankuasa Pusat Parti Pekerja Korea.
Pemimpin utama itu juga melarang pemakaian kemeja-T yang menampilkan slogan dan tindik pada hidung dan bibir.
Pada bulan lalu, seorang lelaki di Korea Utara ditembak mati oleh skuad penembak di hadapan 500 orang awam kerana menjual muzik dan filem K-pop secara haram. -Agensi


England berjaya tumbangkan Croatia di Wembley
Oleh KOSMO!

13 Jun 2021, 11:23 pm
LONDON – Pasukan England membuka tirai saingan Euro 2020 dengan kemenangan apabila berjaya mengatasi Croatia pada aksi Kumpulan D Euro 2020 di Stadium Wembley sebentar tadi.
Skuad The Three Lions menggunakan kelebihan beraksi di laman sendiri dengan mempamerkan aksi bertenaga apabila melakukan serangan bertali arus ke arah gawang Croatia sepanjang perlawanan tersebut.
Skuad kendalian Gareth Southgate tampil dengan agresif pada awal permainan apabila Phil Foden hampir mambuka jaringan seawal minit pertama perlawanan, namun rembatan kencangannya itu sekadar mengegar tiang gol.
England terus mengatur strategi dan menggandakan serangan, namun masih gagal untuk menembusi benteng pertahanan Croatia. Keputusan 0-0 kekal pada separuh masa pertama.
Bersambung babak kedua perlawanan, England dilihat berjaya memanfaatkan kelekaan benteng pertahanan Croatia apabila meledak gol pembukaan pada minit ke-57 menerusi bintang Manchester City, Raheem Sterling.
Tersentak dengan jaringan tersebut, Croatia terus meningkatkan tempo permainan, namun percubaan skuad bimbingan Zlatko Dalic itu serba tidak menjadi apabila dilihat sukar melepasi pertahanan ampuh England.

Kedua-dua pasukan bagaimanapun terus melancarkan serangan ke arah kubu lawan pada penghujung perlawanan, namun kedudukan 1-0 kekal sehingga tamat perlawanan.
Keputusan itu menyaksikan England mengutip tiga mata penuh pada kempen Euro 2020 dalam usaha skuad The Three Lions melangkah jauh pada kejohanan berkenaan.
Selepas ini, England dijadualkan menentang Scotland pada Sabtu depan disusuli Republik Czech, 23 Jun dengan semua perlawanan berlangsung di Stadium Wembley. – AGENSI


Trak vaksin bergerak bantu capai sasaran imuniti kelompok
Oleh NUR HUDA MUSA

13 Jun 2021, 8:05 pm
PETALING JAYA – Perdana Menteri, Tan Sri Muhyiddin Yassin memuji usaha Kementerian Wilayah Persekutuan yang mengadakan pemberian vaksin secara bergerak.
Beliau dalam satu kenyataan di Facebooknya berkata, insiatif Trak Vaksin Bergerak [email protected] itu yang dianjurkan di Perumahan Awam Seri Johor, Bandar Tun Razak hari ini memudahkan penduduk setempat khususnya warga emas.
“Rata-rata penerima vaksin yang mana sebahagian besarnya adalah warga emas ketika ditemui menzahirkan terima kasih atas usaha yang dilakukan.
“Selain memudahkan mereka divaksinasi, inisiatif Trak Vaksin Bergerak itu lebih ‘mobile’ dan boleh berada di kawasan yang disasarkan berbanding Pusat Pemberian Vaksin (PPV) biasa, sekali gus membantu mempercepatkan sasaran majoriti rakyat divaksinasi,” katanya di sini hari ini.
Dalam pada itu Muhyiddin berkata, beliau turut yakin dengan kemudahan yang disediakan itu termasuk PPV yang sedang beroperasi di Lembah Klang, Wilayah Persekutuan mampu mencapai sasaran imuniti kelompok atau lebih 80 peratus penduduk menerima suntikan vaksin Covid-19 sepenuhnya menjelang 31 Ogos ini.
“Syabas saya ucapkan kepada Kementerian Wilayah Persekutuan dan Kementerian Kesihatan Malaysia serta klinik kesihatan swasta dan petugas sukarela yang terlibat menjayakan inisiatif yang cukup baik dan amat membantu rakyat ini.

“Ini merupakan antara usaha kerajaan dalam memastikan semua rakyat yang layak divaksinasi tidak tertinggal dari mendapat suntikan vaksin dengan cara menyenangkan atau memudahkan proses mereka untuk menerima suntikan,” ujarnya. – K! ONLINE


‘Negaraku’ berkumandang di Barcelona
Oleh MUHAMMAD RIDUAN MOHD HANAFIAH

13 Jun 2021, 9:11 pm
PELUMBA berbakat negara, Sharifuddin Azman melakukan kejutan apabila menjuarai perlumbaan CEV Moto3 Remaja Dunia pada saingan di Litar Barcelona-Catalunya petang tadi.
Pelumba berusia 20 tahun itu yang memulakan saingan dipetak ke-10 tersebut memulakan saingan dengan baik, namun sedikit ketinggalan pada awal perlumbaan.
Bagaimanapun, keadaan itu tidak melemahkan semangat pelumba kelahiran Selangor itu apabila mengekalkan tungangan konsisten sepanjang perlumbaan.
Pada baki enam pusingan terakhir, pelumba SIC Racing tersebut mula mengatur rentak dan cuba memberi tekanan kepada kelompok hadapan yang ketika itu dikuasai pelumba Indonesia, Mario Suryo Aji.
SYARIFUDDIN mula mengatur rentak pada baki enam pusingan terakhir selain memberi tekanan kepada kelompok hadapan terutamanya pelumba Indonesia, Mario Suryo Aji
Kesilapan Mario dan David Munoz (Carodoso Racing) di pusingan terakhir membuka ruang kepada Sharifuddin untuk memintas sekali gus menjuarai perlumbaan tersebut.
“Pertama sekali saya ingin mengucapkan syukur Alhamdulilah dan juga terima kasih kepada pasukan saya, ketua mekanik dan juga buat pengurus saya, Zulfahmi Khairuddin.

“Saya juga ingin mengucapkan terima kasih kepada Datuk Razlan Razali yang datang memberi sokongan kepada saya hari ini. Terima kasih juga kepada semua penyokong, keluarga dan semua,” katanya sejurus tamat perlumbaan.
Selepas empat pusingan perlumbaan, Syarifuddin kini menduduki tangga keenam dengan 31 mata. – K! ONLINE


Denda RM6,000 jika pacak bendera England pada kereta sepanjang Euro 2020
Oleh KOSMO!

13 Jun 2021, 8:30 pm
LONDON – Peminat bola sepak yang mempamerkan bendera England pada kenderaan mereka sepanjang musim bola sepak Euro 2020 boleh dikenakan kompaun sebanyak £1,000 (RM5,795), lapor akhbar The Sun kelmarin.
Perlawanan pertama England menentang Croatia berlangsung pada malam ini selepas temasya sukan itu ditunda selama setahun susulan pandemik Covid-19 yang melanda dunia.
Penonton dijangka akan berpusu-pusu ke pub dan taman peminat bola sepak di seluruh negara untuk bersorak bagi menyokong pasukan tersebut.
Begitu pun, penduduk Britain boleh dikenakan kompaun jika menunjukkan sokongan mereka dengan memacak bendera England di kenderaan ketika dalam perjalanan untuk menonton perlawanan itu.

Biarpun memandu dengan meletakkan bendera pada kenderaan bukan satu kesalahan, bendera yang terlalu besar boleh disifatkan sebagai melanggar peraturan jalan raya.
Peraturan 30 dalam Peraturan Kenderaan Jalan Raya (Pembinaan dan Penggunaan) 1986 mengatakan, pemandu kenderaan mesti boleh melihat keadaan jalan raya dan trafik di hadapan secara jelas.

Penonton yang membawa bersama haiwan peliharaan dan membiarkan ia berkeliaran bebas tanpa pengawasan pula akan dikompaun sehingga £5,000 (RM28,976). -Agensi


Lelaki melecur gas oksigen HKL bocor
Oleh NUR HUDA MUSA

13 Jun 2021, 11:15 pm
PETALING JAYA – Seorang pemandu lori melecur tangan kiri dalam kejadian kebocoran gas oksigen di Blok Kejuruteraan, Hospital Kuala Lumpur petang tadi.
Komander Operasi, Timbalan Penguasa Bomba (TPgB) II Mohd. Eirwan Hassian berkata, kejadian berpunca daripada paip penyambungan lori tangki berkapasiti 7,000 liter yang membawa bekalan gas oksigen berkenaan bocor semasa melakukan kerja-kerja mengisi bekalan gas oksigen ke tangki hospital berkenaan.
“Setibanya di lokasi didapati berlaku kebocoran gas oksigen di luar bangunan blok kejuruteraan. Persekitaran di lokasi kejadian dipenuhi kepulan seperti asap berwarna putih.
“Terdapat mangsa seorang lelaki dewasa mengalami kecederaan melecur di bahagian tangan kiri dan dihantar ke bahagian kecemasan untuk mendapatkan rawatan,” katanya dalam satu kenyataan di sini hari ini.
Katanya, pasukan Bomba daripada Unit Khas HAZMAT berjaya menutup paip penyambungan terbabit dan kerja-kerja pembersihan dilakukan. – K! ONLINE


15 penduduk, jemaah masjid meninggal dunia
Oleh MOHD. RAFIE AZIMI

13 Jun 2021, 9:44 pm
JITRA – Seramai 15 penduduk, jemaah masjid di Taman Mahsuri di sini meninggal dunia dalam tempoh dua minggu lepas.
Pengerusi Jawatankuasa Kesihatan dan Kerajaan Tempatan negeri, Datuk Dr. Mohd. Hayati Othman berkata, maklumat berhubung perkara itu diterima daripada Jabatan Kesihatan Negeri Kedah.
“Covid-19 dikesan mula menjangkiti penduduk sejak Mei lalu hingga tercetusnya kluster Dah Mahsuri yang membawa kepada pelaksanaan Perintah Kawalan Pergerakan Diperketatkan (PKPD) mulai 18 Mei lalu.
“Dalam tempoh dua minggu lalu, saya difahamkan sudah 15 orang yang meninggal dunia,” katanya di sini hari ini.
Baru-baru ini tular video di media sosial memaparkan wajah-wajah jemaah masjid terlibat yang didakwa meninggal dunia selepas dijangkiti Covid-19.
Video berdurasi 32 saat itu meruntun perasaan banyak pihak yang bersimpati terhadap nasib mangsa.

Mengulas lanjut Mohd. Hayati berkata, keadaan jelas menunjukkan betapa Covid-19 amat berbahaya hingga mampu meragut banyak nyawa dalam masa singkat.
“Semoga pandemik ini cepat berlalu. Kita juga berharap agar orang ramai dapat terus mendaftar untuk mendapatkan suntikan vaksin bagi membentuk imuniti berkelompok,” katanya. – K! ONLINE


1,290 kes penipuan panggilan dilapor kepada MCMC
Oleh NUR SHARIEZA ISMAIL

13 Jun 2021, 10:19 pm
CYBERJAYA – Sejumlah 1,290 kes penipuan menerusi panggilan telah dilaporkan kepada Suruhanjaya Komunikasi dan Multimedia Malaysia (MCMC) bagi tempoh antara tahun lalu sehingga Mei lepas.
MCMC menerusi satu kenyataan berkata, berdasarkan rekod Polis Diraja Malaysia (PDRM) pula, sejumlah 5,725 kes penipuan panggilan telah dilaporkan kepada mereka sepanjang tahun lalu dengan nilai kerugian sebanyak RM254,586,210.94.
“Angka berkenaan meningkat pada tahun lepas apabila sejumlah 6,003 kes telah dilaporkan dengan nilai kerugian sebanyak RM287,301,039.90.
“Sehingga 24 Mac lalu, jumlah kes penipuan panggilan yang telah dilaporkan kepada PDRM adalah sejumlah 1,392 kes dengan nilai kerugian sebanyak RM38,198,730.01,” katanya.
MCMC berkata, mereka yang terlibat boleh didakwa di bawah Seksyen 420 Kanun Keseksaan manakala tindakan penamatan nombor talian tetap atau mudah alih akan dibuat di bawah Seksyen 263 Akta Komunikasi dan Multimedia (AKM) 1998.
Katanya, orang ramai diingatkan agar sentiasa berwaspada dengan panggilan yang diterima daripada pihak tidak dikenali dan mencurigakan. – K! ONLINE


Sindiket tawar komisen atas pelaburan belian online
Oleh NORLIDA AKMAR IDROS

13 Jun 2021, 7:18 pm
ALOR SETAR – Polis Kedah mengesan modus operandi (MO) baharu sindiket penipuan pelaburan menerusi pembelian barangan secara dalam talian di portal beli-belah membabitkan kerugian hampir RM300,000 sejak hujung bulan lalu.
Ketua Jabatan Siasatan Jenayah Komersial Kedah, Superintendan Elias Omar berkata, dua mangsa yang diperdaya sindiket itu ialah tukang besi berusia 27 tahun dan pembantu kedai berusia 29 tahun.
Katanya, tukang besi dan pembantu kedai terbabit masing-masing mengalami kerugian RM179,154 dan RM119,897.
“Kejadian berlaku apabila tukang besi tersebut menerima link melalui aplikasi WhatsApp yang menawarkan komisen daripada pembelian barangan menerusi portal tersebut pada 9 Jun lalu.
“Mangsa menekan link itu seterusnya dia diminta melakukan tangkap layar dan menghantar semula gambar barangan dalam portal beli-belah itu ke satu nombor telefon diberikan,” katanya dalam satu kenyataan di sini hari ini.
Menurutnya, mangsa seterusnya ditawarkan komisen atas wang pembelian barangan yang mana mangsa akan mendapat kembali wang dilaburkan beserta komisen.

“Lelaki itu terpedaya selepas menerima kembali wang pembelian barangan pada hari yang sama menerusi tiga transaksi pembayaran ke dalam akaun sebuah bank.
“Dia juga mendapat komisen RM3.65 atas kos pembelian barangan bernilai RM73.70, RM39.15 bagi barangan bernilai RM783.10 dan RM23.49 bagi barangan bernilai RM469.80,” ujarnya.
Ujar beliau, mangsa membuat enam lagi transaksi pembayaran secara online antara 10 Jun hingga semalam ke dalam tiga akaun bank berbeza berjumlah RM179,154 menggunakan wang simpanan untuk mendapatkan lebih banyak komisen.
“Mangsa bagaimanapun tidak mendapat komisen serta wang pelaburan dan menyedari ditipu sebelum membuat laporan polis di Balai Polis Kota Setar semalam,” jelasnya.
Tambahnya, seorang lagi mangsa iaitu pembantu kedai rugi RM119,897 akibat diperdaya sindiket penipuan yang menggunakan modus operandi sama pada 31 Mei lalu. – K! ONLINE


Polis tahan lori bawa 48 pekerja kilang positif Covid-19
Oleh OTHMAN YAHAYA

13 Jun 2021, 10:43 pm
SUNGAI PETANI – Tindakan pihak pengurusan sebuah kilang pemprosesan ayam membawa 48 pekerjanya yang positif Covid-19 dan memakai gelang merah jambu menggunakan lori mengundang padah apabila kenderaan tersebut ditahan pada petang tadi.
Ketua Polis Daerah Kuala Muda, Asisten Komisioner Adzli Abu Shah berkata, pemandu serta kesemua pekerja warga asing itu ditahan selepas video berdurasi 19 saat dan gambar tentang kejadian tersebut yang berlaku di sini tular di Facebook.
Katanya, pihaknya menerima maklumat mengenai video tular itu kira-kira pukul 5 petang tadi dan terus mengarahkan beberapa buah kereta peronda untuk mengesan lori berkenaan.
“Kita berjaya mengesan sebuah lori membawa 48 pekerja kilang pemprosesan ayam berdekatan Sungai Lalang, Bedong.
“Kesemua pekerja terbabit didapati memakai gelang merah jambu dan disahkan positif Covid-19,” katanya dalam satu kenyataan di sini hari ini.
Menurut Adzli, siasatan lanjut kemudiannya mendapati 48 lelaki terbabit merupakan antara 135 orang pekerja kilang sama yang turut disahkan positif Covid-19 susulan kluster Dah Makmur.

“Ini merupakan trip ketiga yang mana baki pekerja dibawa menerusi dua lagi trip sebelum itu,” jelasnya.
Katanya, kesemua pekerja berkenaan diarah menjalani pemeriksaan di Pejabat Kesihatan Daerah Kuala Muda selepas terdapat kes positif di kilang itu hari ini.
Tambahnya, pemandu lori berkenaan disaman kerana melakukan kesalahan di bawah Seksyen 23(2) Akta Pengangkutan Jalan 1987 kerana menggunakan Lesen Kenderaan Motor (LKM) bagi tujuan lain.
“Pihak pengurusan kilang juga akan disiasat dibawah Seksyen 22(b) Akta 342 iaitu kesalahan am tidak mematuhi apa-apa perintah dikeluarkan pegawai yang diberi kuasa.
“Siasatan juga dibuat di bawah Seksyen 270 Kanun Keseksaan kerana perbuatan cuai yang mungkin merebakkan apa-apa penyakit yang berbahaya kepada nyawa,” katanya. – K! ONLINE


Pesakit Covid-19 varian Delta di China menjadi tenat lebih pantas
Oleh KOSMO!

13 Jun 2021, 9:00 pm
BEIJING – Doktor di China memaklumkan keadaan pesakit Covid-19 yang dijangkiti varian Delta memburuk dengan lebih pantas dari kebiasaan, lapor akhbar New York Times kelmarin.
Doktor berkata, empat daripada lima pesakit akan menunjukkan simptom demam dengan konsentrasi virus di dalam badan pesakit akan naik kepada paras lebih tinggi berbanding sebelum ini dan turun dengan amat perlahan.
Pengarah perubatan rawatan kritikal Universiti Sun Yat-sen di Guangzhou, Guan Xiangdong berkata, sehingga 12 peratus pesakit menjadi sakit kritikal dalam tempoh tiga hingga empat hari berbanding hanya dua atau tiga peratus sebelum ini.
Doktor di Britain dan Brazil melaporkan trend yang sama bagi varian itu namun belum mengesahkan tahap keseriusannya.
Testimoni terbaharu dari China itu menunjukkan bahaya varian Delta yang dilabel oleh Pertubuhan Kesihatan Sedunia (WHO) sebagai ‘varian membimbangkan’.
Penularan varian Delta di tenggara China menimbulkan persoalan berkenaan keberkesanan vaksin keluaran negara itu.

Pihak berkuasa China bagaimanapun tidak mendedahkan jumlah individu yang dijangkiti varian itu selepas divaksin.
Pihak berkuasa Guangzhou berkata, pihak pentadbiran wilayah telah menjalankan 32 juta ujian Covid-19 di wilayah itu yang mempunyai 18 juta penduduk dan bandar berdekatan iaitu Foshan yang memiliki tujuh juta penduduk pula telah menjalankan 10 juta ujian Covid-19.
Guangzhou turut mengasing dan mengkuarantin puluhan ribu penduduk yang telah pergi ke kawasan-kawasan yang dijangkiti.
“Epidemik ini belum berakhir dan risiko jangkitan masih wujud,” kata timbalan pengarah Suruhanjaya Kesihatan Perbandaran Guangzhou, Chen Bin. -Agensi.